CELEX: 52013PC0147
Language: fi
Date: 2013-03-26
Title: Ehdotus EUROOPAN PARLAMENTIN JA NEUVOSTON ASETUS toimenpiteistä nopeiden sähköisten viestintäverkkojen käyttöönoton kustannusten vähentämiseksi

|
			
		
		
		52013PC0147
		
			Ehdotus EUROOPAN PARLAMENTIN JA NEUVOSTON ASETUS toimenpiteistä nopeiden sähköisten viestintäverkkojen käyttöönoton kustannusten vähentämiseksi /* COM/2013/0147 final - 2013/0080 (COD) */
			
				
		
		
			
			   	PERUSTELUT
Näissä perusteluissa esitellään ehdotus
Euroopan parlamentin ja neuvoston asetukseksi toimenpiteistä, joilla
vähennetään nopeiden sähköisten viestintäverkkojen käyttöönoton kustannuksia.
1.           EHDOTUKSEN TAUSTA
1.1.        Ehdotuksen
tavoitteet
Ehdotetun asetuksen tavoitteena on tehostaa
nopean sähköisen viestinnän infrastruktuurin käyttöönottoa ja vähentää sen
kustannuksia laajentamalla nykyisten parhaiden toimintatapojen käyttöä koko
EU:hun ja sitä kautta parantaa edellytyksiä sisämarkkinoiden toteuttamiselle ja
toiminnalle osa-alueella, joka tukee käytännöllisesti katsoen kaikkien talouden
sektorien kehitystä.
Yleisesti katsotaan, että rakennustekniset
työt muodostavat teknologiasta riippumatta valtaosan verkkojen yleisistä
käyttöönottokustannuksista[1].
Niiden osuudeksi arvioidaan joidenkin teknologioiden osalta jopa 80 prosenttia.
Määräämällä oikeuksia ja velvoitteita, joita
sovelletaan sellaisenaan infrastruktuurin käyttöönoton eri vaiheissa, voidaan
saada aikaan merkittäviä kustannussäästöjä. Investointien ja markkinoille tulon
esteitä voidaan madaltaa sallimalla jo olemassa olevien passiivisten
infrastruktuurien intensiivisempi käyttö, tehostamalla yhteistyötä
rakennusteknisten töiden suunnittelussa, yksinkertaistamalla lupamenettelyjä
sekä poistamalla esteitä, jotka haittaavat kiinteistöjen varustamista nopeisiin
yhteyksiin valmiilla infrastruktuurilla.
Tämä aloite koskee neljää suurinta
ongelma-aluetta: 1) nykyisen infrastruktuurin (kuten kaapelikanavien,
kaapelinsuojaputkien, kaapelikaivojen, jakokaappien, pylväiden, mastojen,
antennien, tornien ja muiden tukirakennelmien) käyttöön liittyviä
tehottomuuksia tai pullonkauloja, 2) yhteisen käyttöönoton pullonkauloja (3)
hallinnolliseen luvanantoon liittyviä tehottomuuksia ja 4) käyttöönottoon
kiinteistöissä liittyviä pullonkauloja.
Koska
kukin ongelma-alue kytkeytyy tiettyyn käyttöönoton vaiheeseen, näihin ongelmiin
yhdessä ja kokonaisvaltaisesti puuttumalla voidaan huolehtia toimien
johdonmukaisuudesta ja täydentävyydestä. Hiljattaisessa tutkimuksessa on
arvioitu, että ryhtymällä toimenpiteisiin yksilöityjen ongelma-alueiden
ratkaisemiseksi operaattorit voivat säästää pääomamenoissa 20–30 prosenttia
kokonaisinvestointikustannuksista[2]
eli jopa 63 miljardia euroa vuoteen 2020 mennessä[3].
Verkkojen välisten synergioiden
maksimoimiseksi asetus koskee sähköisten viestintäverkkojen tarjoajien lisäksi
myös kaikkia muita sellaisten fyysisten infrastruktuurien omistajia, joihin
voidaan sijoittaa sähköisen viestintäverkon elementtejä. Kyse on esimerkiksi
sähkö-, kaasu-, lämmönjakelu- ja liikennepalveluista tai vesi- ja
viemäröintipalveluista. 
1.2.        Yleinen
tausta
Vuoden 2010 sisämarkkinaraportin[4] mukaan
telepalvelut ja -infrastruktuurit ovat EU:ssa edelleen hyvin paljolti
lokeroituneet kansallisten rajojen sisälle. Tuoreempi sisämarkkinoiden
toteutumattomuuden kustannuksia sähköisen viestinnän alalla koskeva selvitys[5] osoittaa,
että sähköisen viestinnän sisämarkkinoiden hyödyntämätön potentiaali vastaa
vuosittain 0,9 prosenttia BKT:stä eli 110:ä miljardia euroa. 
Nopea laajakaistainfrastruktuuri on
digitaalisten sisämarkkinoiden selkäranka ja ennakkoehto maailmanlaajuiselle
kilpailukyvylle muun muassa sähköisen kaupankäynnin alalla. Kuten toista
sisämarkkinoiden toimenpidepakettia koskevassa tiedonannossa[6]
muistutetaan, 10 prosentin lisäys laajakaistan levinneisyydessä voi johtaa
vuosittain 1–1,5 prosentin lisäykseen BKT:ssä ja 1,5 prosentin lisäykseen työn
tuottavuudessa[7]
ja laajakaistasta johtuva innovointi yrityksissä luo työllisyyttä ja voi
synnyttää 2 miljoonaa uutta työpaikkaa vuoteen 2020 mennessä[8].
Suuri osa tästä käyttämättömästä
potentiaalista on hyödynnettävissä verkkoinfrastruktuurien tasolla: toisistaan
poikkeavat sääntelylliset lähestymistavat verkkojen käyttöönottoon lisäävät
kansallisille markkinoille pääsyn kustannuksia, estävät hyödyntämästä
mittakaavaetuja palvelujen ja laitteiden tasolla sekä toimivat esteenä
innovatiivisille palveluille, joita voisi kehittyä erittäin nopeissa,
saumattomasti rajojen yli toimivissa verkoissa. Liityntäverkkojen käyttöönottoon
liittyy monesti paikallisesti hallinnoitavia säännöksiä ja menettelyjä.
Tällaiset toimenpiteet, kuten paikallinen johdettu oikeus, saattavat vaikuttaa
epäsuorasti palvelujen tarjoamisen vapauteen, minkä vuoksi unionin tason
toiminta voi olla perusteltua[9].
Lisäksi unioni on SEUT-sopimuksen 114 artiklan nojalla jo aiemmin antanut
lainsäädäntöä, jolla edistetään paikallisen verkkoinfrastruktuurin
käyttöönottoa tilaajayhteyksien eriytetyn tarjoamisen avulla[10].
Unionilla ei ole varaa jättää kansalaisia ja yrityksiä
tällaisten infrastruktuurien ulottumattomiin, minkä vuoksi se on asettanut
itselleen kunnianhimoisia laajakaistatavoitteita Euroopan
digitaalistrategiassa: vuoteen 2013 mennessä peruslaajakaista kaikille
eurooppalaisille ja vuoteen 2020 mennessä i) yli 30 Mbit/s:n yhteydet kaikkien
eurooppalaisten ulottuville ja ii) yli 100 Mbit/s:n internet-liittymä vähintään
50 prosentissa eurooppalaisista talouksista. Nämä tavoitteet voidaan saavuttaa
vain, jos käyttöönoton kustannuksia alennetaan koko EU:ssa. 
1.3.        Poliittinen
tausta 
Euroopan digitaalistrategia on Eurooppa 2020 ‑strategiaan
kuuluva lippulaivahanke, jonka tavoitteena on saada kestäviä taloudellisia ja
yhteiskunnallisia hyötyjä nopeisiin ja ultranopeisiin internet-yhteyksiin ja
yhteentoimiviin sovelluksiin perustuvista digitaalisista sisämarkkinoista. 
Digitaalistrategiassa tunnistettiin tarve
alentaa laajakaistan käyttöönotosta koko EU:n alueella aiheutuvia kustannuksia
ja varmistaa kunnollinen suunnittelu ja koordinointi sekä keventää hallintotaakkaa[11].
Eurooppa-neuvosto peräänkuulutti 1.–2.
maaliskuuta 2012 unionin tason toimia laajakaistayhteyksien saatavuuden
parantamiseksi muun muassa nopean laajakaistainfrastruktuurin kustannuksia
alentamalla[12].

Tiedonannossa Toinen sisämarkkinoiden
toimenpidepaketti: Yhdessä uuteen kasvuun kyseinen aloite mainitaan yhtenä
12 avaintoimesta, joiden avulla edistetään kasvua, työllisyyttä ja luottamusta
sisämarkkinoihin ja joilla on todellisia käytännön vaikutuksia[13].
Toisessa sisämarkkinoiden toimenpidepaketissa komission ehdotusta kaavaillaan
vuoden 2013 ensimmäiselle neljännekselle. Joulukuun 13.–14. päivänä 2012
kokoontunut Eurooppa-neuvosto kehotti komissiota esittämään kaikki keskeiset
ehdotukset kevääseen 2013[14]
mennessä.
2.           KUULEMISTEN JA VAIKUTUSTENARVIOINTIEN
TULOKSET
2.1.        Intressitahojen
kuuleminen
Komission yksiköt järjestivät 27. huhtikuuta –
20. heinäkuuta 2012 julkisen kuulemisen ja pyysivät intressitahoja esittämään
näkemyksensä viidestä kysymyksestä, jotka kattavat verkon käyttöönoton kaikki
vaiheet suunnitteluvaiheesta aina loppukäyttäjien verkkoon liittämiseen saakka[15]. 
Kirjallisia kannanottoja saatiin yli sata eri
sidosryhmiltä kahdestakymmenestäkuudesta EU- ja EFTA-maasta. Suurimmat
vastaajaryhmät olivat sähköisten viestintäpalvelujen tarjoajat (27) ja niiden
toimialajärjestöt (14) sekä julkishallinnon elimet, muun muassa
keskusviranomaiset (22, joista 6 kansallisia sääntelyviranomaisia) ja
paikallisviranomaiset (9). Muut yleishyödylliset laitokset (7) ottivat kantaa
toimialajärjestöjensä välityksellä. Kannanottoja saatiin myös
laitevalmistajilta (5) sekä teknisten alojen ja tieto- ja viestintätekniikan
eri toimialajärjestöiltä (6). 
Yleisesti ottaen vastaajat suhtautuivat
myönteisesti komission aikomukseen tehdä aloite, jolla puututtaisiin laajakaistan
käyttöönoton rakennusteknisiin kustannuksiin sisämarkkinoiden laajuudelta.
Enemmistö vastaajista oli samaa mieltä nykyisistä tehottomuuksista ja
pullonkauloista samoin kuin mahdollisuuksista alentaa kustannuksia. Sidosryhmät
myönsivät selkeästi ongelmien olemassaolon ja toiminnan tarpeen. Useita
ratkaisuja ehdotettiin, sekä hyvin kunnianhimoisia että vaatimattomampia.
Julkisen kuulemisen lisäksi komission yksiköt
perustivat internet-keskustelufoorumin ideoiden keräämiseksi intressitahojen
keskuudessa[16].
Komissio on ollut säännöllisesti yhteydessä
tärkeimpiin sidosryhmiin (sekä julkisiin että yksityisiin) kaikilla aloilla,
joita asia koskee.
2.2         Tutkimukset
ja muut tietolähteet
Komission yksiköt teettivät kaksi tutkimusta,
toisen Deloittella kustannusten alentamiseen liittyvistä käytänteistä
passiivisen infrastruktuurin käyttöönottamisessa laajakaistaa varten[17] ja
toisen Analysys Masonilla tähän ehdotukseen liittyvän vaikutusarvioinnin tueksi[18].
Komission yksiköt käyttivät hyödykseen
lisätietolähteitä, tutkimuksia ja jäsenvaltioiden parhaita käytäntöjä (mm.
Saksa, Espanja, Ranska, Italia, Liettua, Alankomaat, Puola, Portugali,
Slovenia, Ruotsi ja Yhdistynyt kuningaskunta)[19]. Komission yksiköt keräsivät
yksityiskohtaista tietoa myös kansallisten sääntelyviranomaisten välityksellä.
2.3         Ehdotetun
asetuksen vaikutusten arviointi
Komission yksiköt ovat tehneet
vaikutusarvioinnin[20].
Tarkempaa analyysiä varten valittiin neljä toimintavaihtoehtoa: 
Vaihtoehto 1: Toiminnan jatkaminen
nykyisellään: säilytetään nykyinen seurantaan, täytäntöönpanon valvontaan ja
ohjeistukseen perustuva lähestymistapa.
Vaihtoehto 2: Tehokkuusetujen edistäminen
telesektorilla: annetaan suosituksia toimenpiteistä kohti tilannetta, jossa
kansalliset sääntelyviranomaiset soveltavat sähköisen viestinnän
sääntelyjärjestelmää johdonmukaisemmin ja yhtenäistetymmin.
Vaihtoehto 3: Tehokkuusetujen mahdollistaminen
toimialojen välillä: ehdotus asetukseksi, jolla pyritään hyödyntämään
toimialojen välisen yhteistyön mahdollisuudet (kaksi alavaihtoehtoa 3a ja 3b,
joista toinen käsittää pelkän asetuksen ja toinen asetuksen lisäksi
suosituksen).
Vaihtoehto 4: Tehokkuusetuihin velvoittaminen:
ehdotus säädökseksi, jolla täydennetään nykyistä sääntelykehystä velvoittamalla
vaihtoehtoa 3 pidemmälle meneviin toimenpiteisiin, kuten
infrastruktuurikartoituksiin, infrastruktuurin kustannuslähtöisiin
käyttöoikeusehtoihin, yhteistyöhön rakennusteknisissä töissä myös tapauksissa,
joissa niitä ei rahoiteta julkisista varoista, sekä nopeita yhteyksiä tukevan
infrastruktuurin asentamiseen myös vanhoihin rakennuksiin. 
Toimintavaihtoehtojen analyysissä keskitytään
erityisesti sidosryhmille välittömästi aiheutuviin kustannuksiin ja hyötyihin,
ennakoituihin vaikutuksiin verkkoinvestointien ja laajakaistan käyttöönoton
kannalta sekä laajempaan makrotaloudelliseen analyysiin vaikutuksista, jotka
kohdistuva kuluttajien hyvinvointiin, kasvuun, kilpailukykyyn ja
sisämarkkinoihin.
Vaikutusten arvioinnissa tultiin siihen
tulokseen, että vaihtoehto 3a on paras käytettävissä oleva vaihtoehto, kun
otetaan huomioon sen toimivuus tavoitteiden saavuttamisessa,
kustannushyötyanalyysi, tehokkuus ja se, että sen avulla
kustannussäästömahdollisuuksia voidaan hyödyntää johdonmukaisesti EU:n yleisten
tavoitteiden kanssa toissijaisuus- ja suhteellisuusperiaatteita noudattaen. 
Ehdotetun sääntelytavan valinta perustellaan
jäljempänä kohdassa 3.4.
3.           EHDOTUKSEN OIKEUDELLINEN SISÄLTÖ
3.1.        Oikeusperusta
Ehdotus perustuu Euroopan unionin toiminnasta
tehdyn sopimuksen 114 artiklaan. Tämä on perusteltua ottaen huomioon
ehdotuksen tavoitteet parantaa edellytyksiä sisämarkkinoiden toteuttamiselle ja
toiminnalle.
Lisäksi kuten oikeuskäytännössä vahvistetaan,
tämä artikla antaa unionin lainsäätäjälle yhdenmukaistettavan alan yleisestä
kontekstista ja erityisistä olosuhteista riippuen harkintavaltaa sen suhteen,
mikä on tarkoituksenmukaisin lähentämistekniikka halutun tavoitteen
saavuttamiseksi erityisesti niillä aloilla, joihin liittyy monitahoisia
teknisiä erityispiirteitä[21].
3.2.        Toissijaisuusperiaate

Ehdotettu Euroopan tason toiminta nopean
sähköisen viestinnän infrastruktuurin käyttöönottokustannusten vähentämiseksi
on perusteltua toissijaisuusperiaatteen kannalta. 
Toissijaisuusperiaatteella on kaksi
tavoitetta. Yhtäältä siinä annetaan unionille mahdollisuus toimia, jos ongelmaa
ei voida riittävällä tavalla ratkaista jäsenvaltioiden toimiessa yksin.
Toisaalta sen tavoitteena on säilyttää jäsenvaltioiden toimivaltuudet aloilla,
joihin ei voida puuttua tehokkaammin unionin toiminnalla. Tarkoituksena on
tuoda päätöksenteko unionissa mahdollisimman lähelle kansalaista.
Ehdotetussa asetuksessa määritellään erityisiä
sellaisenaan sovellettavia oikeuksia ja velvollisuuksia, joiden avulla voidaan
helpottaa fyysisen infrastruktuurin käyttöönoton ja rakennusteknisten töiden
suunnittelua ja toteutusta, ja joukko liitännäissäännöksiä, joilla varmistetaan
asiaa koskevien tietojen avoimuus ja hallinnollisten menettelyjen koordinointi.
Tämän lisäksi se sisältää vaatimukset uusiin rakennuksiin ja peruskorjausten
yhteydessä vanhoihin rakennuksiin asennettavasta fyysisestä infrastruktuurista.
Kaavaillut toimenpiteet rakentuvat monissa
jäsenvaltioissa jo käytössä oleville parhaille käytännöille, kuten nykyisten
fyysisten infrastruktuurien uudelleenkäyttö Liettuassa ja Puolassa, nykyistä
infrastruktuuria koskevan tiedon avoimuus Belgiassa ja Saksassa, yhteinen
käyttöönotto Suomessa ja Ruotsissa, asennusoikeuksien ja hallinnollisten
menettelyjen yksinkertaistaminen Alankomaissa ja Puolassa sekä uudisrakennusten
varustaminen nopealla laajakaistainfrastruktuurilla Espanjassa ja Ranskassa[22]. Jotkin
jäsenvaltiot ovat ottaneet käyttöön toimenpiteitä, jotka osin menevät nyt
ehdotettavia pitemmälle. Esimerkkinä mainittakoon Kreikan käyttöön ottama
keskitetty palvelupiste. Ehdotettu asetus ei rajoita mahdollisuutta tällaisiin
yksityiskohtaisempiin säännöksiin kansallisessa lainsäädännössä. 
Ehdotettu asetus ei myöskään rajoita erityisiä
sääntelyllisiä toimenpiteitä, joihin kansalliset sääntelyviranomaiset voivat
ryhtyä unionin sähköisen viestinnän sääntelyjärjestelmän mukaisesti, kuten
huomattavan markkinavoiman yrityksille määrättäviä korjaavia toimenpiteitä. 
Ehdotettuja toimenpiteitä tarvitaan unionin
tasolla edellytysten parantamiseksi sisämarkkinoiden toteuttamiselle ja
toiminnalle, jotta voidaan
–                        
poistaa sisämarkkinoiden toimintaa haittaavat
esteet, jotka aiheutuvat sääntöjen ja hallinnollisten käytäntöjen
hajanaisuudesta kansallisella ja paikallisella tasolla, mikä haittaa
eurooppalaisten yritysten kehitystä ja kasvua, vaikuttaa kielteisesti Euroopan
kilpailukykyyn ja luo esteitä investoinneille ja toimimiselle rajojen yli ja
siten rajoittaa voimassa olevassa unionin lainsäädännössä taattua vapautta
tarjota sähköisiä viestintäpalveluja ja ‑verkkoja. Esimerkkinä voidaan
mainita, että hajanaiset ja läpinäkymättömät sääntelylliset lähestymistavat
verkkojen käyttöönottoon lisäävät markkinoille pääsyn kuluja kaikilla
kansallisilla markkinoilla. Tällainen hajanaisuus muodostaa esteen niin
monikansallisille kuin kansallisillekin yrityksille, jotka haluavat saada
mittakaavasäästöjä Euroopan tasolla yhä globaalimman kilpailun paineessa. Se
muodostaa esteen myös innovatiivisille palveluille, joita voisi kehittyä
erittäin nopeissa, saumattomasti rajojen yli toimivissa verkoissa; 
–                        
edistää täyttä laajakaistan kattavuutta, joka on
edellytys digitaalisten sisämarkkinoiden kehitykselle ja sellaisena poistaa
merkittävän sisämarkkinoiden toteuttamista haittaavan esteen. Samalla tämä
edistää alueellista yhteenkuuluvuutta. Nämä tavoitteet voidaan saavuttaa vain
sillä ehdolla, että käyttöönottokustannuksia alennetaan koko EU:ssa;
–                        
hyödyntää merkittävät käyttämättömät mahdollisuudet
saavuttaa kustannussäästöjä ja helpottaa laajakaistaan siirtymistä muun muassa
laajentamalla nykyisten parhaiden toimintatapojen käyttöä koko EU:hun aina, kun
niitä on saatavissa;
–                        
virtaviivaistaa tehokkaita suunnittelu- ja
investointiprosesseja laajassa mittakaavassa, mikä helpottaa
yleiseurooppalaisten operaattoreiden syntymistä; 
–                        
varmistaa yritysten sekä investoijien tasavertainen
kohtelu ja syrjimättömyys ottaen huomioon tavoitteet ja tehtävät, jotka
liittyvät kiinteästi aloihin, jotka ovat EU:n lainsäädäntöön jo sisältyvien
instrumenttien kohteena,[23]
erityisesti sähköisen viestinnän alalla[24] mutta myös muilla aloilla (esim.
yleishyödylliset laitokset, jotka haluavat saada tuloja fyysisestä
infrastruktuuristaan, ja synergiat älykkäiden sähköverkkojen perustamisessa).
Tässä ehdotuksessa huolehditaan eri
järjestelyin toissijaisuusperiaatteen noudattamisesta. 
–                        
Ensinnäkin jäsenvaltiot voivat pitää voimassa tai
hyväksyä yksityiskohtaisempia säännöksiä, joissa täsmennetään tarkemmin tai
täydennetään ehdotettuun asetukseen sisältyviä velvoitteita esimerkiksi
nykyisten infrastruktuurien käyttöoikeuksissa, rakennusteknisten töiden
koordinoinnissa ja yhteisessä käyttöönotossa.
–                        
Vaikka ehdotetulla asetuksella luotavat tehtävät
annetaan oletusarvoisesti riippumattomalle kansalliselle sääntelyviranomaiselle
sen asiantuntemuksen ja riippumattomuuden perusteella sähköisen viestinnän
sääntelyjärjestelmän mukaisesti, jäsenvaltiot voivat nimetä näihin tehtäviin
muita toimivaltaisia elimiä noudattaen kansallista valtiosääntöoikeudellista
järjestelmäänsä toimivallan ja valtuuksien jakamiseksi[25]
optimaalisella tasolla siten, että tehtävien hoidossa voidaan saada arvokkaita
tehokkuusetuja. Tämä pätee kaikkiin tässä asetuksessa ehdotettuihin tehtäviin:
lupamenettelyjen tietopisteeseen, avoimuuteen ja riitojenratkaisuun. 
–                        
Toiseksi mitä tulee olemassa olevaa fyysistä
infrastruktuuria koskevien tietojen avoimuuteen, vaikka osa jäsenvaltioista on
tehnyt erilaisia kartoitusaloitteita ottamalla käyttöön paikkatietosovelluksia,
jotka kattavat joissakin jäsenvaltioissa sähköisen viestintäinfrastruktuurin
lisäksi myös muiden yleishyödyllisten laitosten fyysisen infrastruktuurin, tässä
ehdotuksessa ei vaadita jäsenvaltioilta tällaisia kartoitustoimia. Siinä ei
myöskään vaadita tietojen kokoamista ja säilyttämistä keskitetyssä
yhteyspisteessä. Jäsenvaltioille asetetaan velvoite ”antaa saataville” nämä
tiedot keskitetyn tietopisteen kautta, mikä voitaisiin toteuttaa antamalla
hyperlinkit muihin lähteisiin. Ehdotus ei liioin sisällä yleistä velvoitetta
ilmoittaa ennakolta suunnitelluista rakennusteknisistä töistä, mutta se antaa
sähköisen viestinnän tarjoajille mahdollisuuden saada nämä tiedot verkkojen
tarjoajilta nopeiden sähköisten viestintäverkkojen käyttöönottoa varten.
–                        
Kolmanneksi mitä tulee lupien myöntämiseen, ehdotus
ei vaikuta jäsenvaltioiden menettelylliseen autonomiaan toimivaltuuksien
sisäisessä jaossa. Eri lupamenettelyjä koskevien tietojen on oltava saatavilla
ja hakemukset jätettävä yhteyspisteen kautta, mutta sen tehtävä rajoittuu
lupien edelleen toimittamiseen ja lupamenettelyjen koordinointiin. Lisäksi
tähän liittyvät eri määräajat yhdenmukaistetaan vain oletusarvoisesti, ja
jäsenvaltiot voivat pitää voimassa tai ottaa käyttöön omia erityisiä
määräaikojaan. Tämä ei kuitenkaan saisi vaikuttaa muihin menettelyn
asianmukaista toteutusta varten asetettuihin erityisiin määräaikoihin tai
velvoitteisiin, joita sovelletaan kansallisen tai EU:n lainsäädännön
mukaisesti.
–                        
Lopuksi mitä tulee kiinteistöjen varustamiseen,
ehdotettu asetus sallii jäsenvaltioiden mukauttaa asetuksessa säädettyjä
velvoitteita omiin kansallisiin tai paikallisiin erityispiirteisiinsä
vapauttamalla tietyntyyppiset rakennukset, kuten yhden asunnon kiinteistöt, tai
tietyntyyppiset korjaustyöt asetuksen velvoitteista toissijaisuus- ja suhteellisuusperiaatteita
noudattaen.
3.3.        Suhteellisuusperiaate

Ehdotetut toimet ovat perusteltuja myös
suhteellisuusperiaatteen kannalta. 
Ehdotetuilla kustannusten
alentamistoimenpiteillä pyritään lisäämään koordinointia ja avoimuutta sekä
yhdenmukaistamaan vähimmäistason välineet, joilla luodaan sidosryhmille
edellytykset hyödyntää synergioita ja vähentää käyttöönoton tehottomuuksia.
Vaikka ehdotettujen toimenpiteiden tavoitteena on vähentää esteitä, jotka
haittaavat pääsyä fyysisiin infrastruktuureihin, ne eivät kohtuuttomasti
heikennä omistusoikeuksia ja niissä säilytetään kaupallisten neuvottelujen
ensisijaisuus. 
Ehdotetut toimenpiteet eivät velvoita
tiettyihin liiketoimintamalleihin. Ne myös jättävät jäsenvaltioille
mahdollisuuden hyväksyä yksityiskohtaisempia säännöksiä, minkä vuoksi ne
pikemminkin täydentävät meneillään olevia kansallisia aloitteita kuin
vaikuttavat niihin olennaisesti. Ne jättävät jäsenvaltioille mahdollisuuden
kehittää toimintaa omien nykyisten toimiensa pohjalta ja organisoida sitä
entisillä tai uusilla tavoilla, jotka parhaiten vastaavat niiden
erityistarpeisiin, aiheuttamatta välttämättä lisäkustannuksia. 
Ehdotettu asetus vaikuttaa jossain määrin
omistusoikeuksiin, mutta tässä noudatetaan suhteellisuusperiaatetta.
Ehdotus mahdollistaa kaupalliset neuvottelut
fyysisen infrastruktuurin käyttöoikeudesta velvoittamatta myöntämään
käyttöoikeudet ennalta määrätyin tai kustannuslähtöisin ehdoin ja edellytyksin.
Siinä mainitaan ohjeellisia syitä, joilla käyttöoikeuden epäämistä voidaan
perustella, kuten käyttöoikeuspyynnön kohteena olevan fyysisen infrastruktuurin
tekninen soveltuvuus sähköisten viestintäverkkojen elementtien sijoittamiseen,
käytettävissä olevan tilan saatavuus elementtien sijoittamiseksi sekä verkon
eheys ja turvallisuus. 
Ehdotuksessa säädetään riitojenratkaisusta
tapauksissa, joissa käyttöoikeuden epäämistä ei katsota perustelluksi. Tällöin
otetaan huomioon useita eri muuttujia hinnan määräytymisessä, muun muassa
pyydetyn käyttöoikeuden vaikutus verkko-operaattorin investointien perustana
olevaan liiketoimintasuunnitelmaan erityisesti nopeiden sähköisten
viestintäpalvelujen tarjoamiseen käytettävien hiljattain rakennettujen
fyysisten infrastruktuurien tapauksessa.
Nykyistä fyysistä infrastruktuuria koskevien
tietojen avoimuus koskee ehdotuksessa infrastruktuuria, joka soveltuu nopeiden
verkkojen käyttöönottoon, eikä mitä tahansa fyysistä infrastruktuuria yleensä.
Ehdotus myös jättää jäsenvaltioille mahdollisuuden myöntää yleisiä vapautuksia
infrastruktuureille, jotka ovat teknisesti soveltumattomia. Ehdotuksella
pyritään myös siihen, että tiedot olisivat saatavilla mahdollisimman vähäisin
kustannuksin. Tätä varten velvoitteet on portaistettu siten, että käyttöön
annetaan ensin jo saatavilla olevat tiedot ja selvityksiin turvaudutaan vasta
silloin, jos nämä tiedot eivät ole suoraan saatavissa viranomaisilta tai
sähköisen viestinnän tarjoajilta.
Ehdotukseen sisältyvä rakennusteknisten töiden
koordinointi ei rajoita yritysten taloudellista vapautta. Erityisesti
todettakoon, ettei ehdotus velvoita yhteiseen käyttöönottoon sellaisia
osapuolia, jotka eivät ole valinneet tätä liiketoimintamallia, ellei kyse ole
julkisrahoitteisista töistä. Sen tarkoituksena on pelkästään mahdollistaa
yhteisen käyttöönoton kaupalliset järjestelyt huolehtimalla siitä, että
tulevista rakennusteknisistä töistä saadaan paremmin tietoa. 
Kiinteistöjen fyysiseen infrastruktuuriin
liittyvä velvoite varustaa kiinteistöt nopeita yhteyksiä tukevalla fyysisellä
infrastruktuurilla rajoitetaan uusiin ja peruskorjattaviin rakennuksiin.
Perusteluna on se, että tällöin lisäkustannukset jäisivät marginaaliksi
verrattuna korkeisiin kustannuksiin, joita aiheutuisi passiivisen
infrastruktuurin jälkiasentamisesta olemassa oleviin rakennuksiin, ja
todennäköisesti kompensoituisivat kiinteistöomaisuuden suuremman arvon myötä.
Ehdotuksessa rajoitetaan tämä velvoite koskemaan peruskorjauksia, jotka edellyttävät
rakennuslupaa. Jäsenvaltiot voivat myös myöntää yleisiä vapautuksia
suhteellisuuteen liittyvistä syistä. 
3.4 Perusoikeudet 
Ehdotettujen toimenpiteiden vaikutuksesta
perusoikeuksiin on tehty analyysi. 
Vaikka verkko-operaattorien velvollisuus täyttää
kaikki kohtuulliset pyynnöt, jotka koskevat niiden fyysisen infrastruktuurin
käyttöoikeutta, voi rajoittaa niiden elinkeinovapautta ja omistusoikeutta,
velvoitteen tästä näkökulmasta haitallista vaikutusta lieventää kuitenkin
säännös, jonka mukaan käyttöoikeus olisi myönnettävä kohtuullisin ehdoin ja
edellytyksin, mukaan lukien hinta. Lisäksi tätä rajoitusta on pidettävä
perusteltuna ja oikeasuhteisena suhteessa tavoitteeseen vähentää nopeiden
sähköisten viestintäverkkojen käyttöönoton kustannuksia, koska se vähentäisi
tarvetta rakennusteknisiin töihin, joiden osuus on lähes 80 prosenttia
verkkojen käyttöönottokustannuksista. Mitä tulee verkko-operaattoreiden
velvollisuuteen antaa vähimmäistiedot nykyisistä infrastruktuureista, oikeus
yksityisyyteen ja liikesalaisuuksien suoja taataan säätämällä vapautuksista
yritys- ja liikesalaisuuksien liittyvistä syistä.
Velvoite, jonka mukaan kokonaan tai osittain
julkisista varoista rahoitettavia rakennusteknisiä töitä suorittavien yritysten
on täytettävä kaikki kohtuulliset käyttöoikeuspyynnöt sähköisten
viestintäverkkojen elementtien käyttöönottoa varten, voi rajoittaa niiden
elinkeinovapautta ja omistusoikeutta. Tätä velvoitetta sovellettaisiin
kuitenkin vain sillä ehdolla, ettei se aiheuta lisäkustannuksia alun perin
suunniteltuihin rakennusteknisiin töihin ja että koordinointipyyntö esitetään
mahdollisimman pian ja joka tapauksessa vähintään kuukautta ennen kuin
lopulliseen hankkeeseen haetaan lupaa toimivaltaisilta viranomaisilta. Lisäksi
tätä rajoitusta on pidettävä perusteltuna ja oikeasuhteisena suhteessa
tavoitteeseen vähentää nopeiden sähköisten viestintäverkkojen käyttöönoton
kustannuksia, koska sen myötä sähköisten viestintäverkkojen operaattoreiden
tarvitsisi kattaa vain osa rakennusteknisten töiden kustannuksista.
Velvollisuus varustaa kaikki uudisrakennukset
nopeita yhteyksiä tukevalla kiinteistön fyysisellä infrastruktuurilla voi
vaikuttaa näiden kiinteistöjen omistajien omistusoikeuksiin. Tätä rajoitusta on
pidettävä perusteltuna ja oikeasuhteisena suhteessa tavoitteeseen vähentää
nopeiden sähköisten viestintäverkkojen käyttöönoton kustannuksia, koska se
poistaisi tarpeen asentaa fyysinen infrastruktuuri kiinteistöihin jälkikäteen. 
Yleisten viestintäverkkojen tarjoajien oikeus
liittää verkkonsa keskitinpisteeseen, jotta ne voisivat käyttää nopeisiin
yhteyksiin soveltuvaa kiinteistön fyysistä infrastruktuuria, voi vaikuttaa
kyseisen yksityisen omaisuuden omistajien omistusoikeuteen. Tätä rajoitusta
lieventää kuitenkin yleisten viestintäverkkojen tarjoajille asetettava velvoite
minimoida yksityiseen omaisuuteen kohdistuva vaikutus ja kattaa mahdollisesti
aiheutuvat kustannukset. Sitä on myös pidettävä perusteltuna ja oikeasuhteisena
suhteessa tavoitteeseen vähentää nopeiden sähköisten viestintäverkkojen
käyttöönoton kustannuksia, koska sen myötä sähköisen viestinnän operaattorit
voisivat saada mittakaavaetuja ottaessaan verkkojaan käyttöön.
Yleisten viestintäverkkojen tarjoajien oikeus
käyttää olemassa olevaa nopeisiin yhteyksiin valmista kiinteistön fyysistä
infrastruktuuria voi vaikuttaa kiinteistön fyysisen infrastruktuurin
käyttöoikeuden haltijan omistusoikeuksiin. Tätä rajoitusta lieventää kuitenkin
se, että käyttöoikeus myönnettäisiin kohtuullisin ehdoin ja sitä
sovellettaisiin vain tapauksissa, joissa rinnakkaisen infrastruktuurin
rakentaminen on teknisesti mahdotonta toteuttaa tai taloudellisesti tehotonta.
Edellä kuvattujen rajoitusten osapuolille
taataan oikeus tehokkaisiin oikeussuojakeinoihin: ne voivat saattaa asian
toimivaltaisen kansallisen riitojenratkaisuelimen käsiteltäväksi, mikä ei
rajoita niiden oikeutta saattaa asia tuomioistuimen ratkaistavaksi.
3.5.        Sääntelytavan
valinta 
Komissio ehdottaa asetusta, sillä se antaa
takeet kokonaisvaltaisesta ratkaisusta, jota voidaan soveltaa sellaisenaan myös
kaikkiin verkkojen käyttöönottoa varten tarvittaviin lupiin. Se varmistaa, että
kustannusten vähentämisen välineet saadaan käyttöön nopeasti siten, että ne
voivat tukea Euroopan digitaalistrategian tavoitteita, jotka on määrä saavuttaa
vuoteen 2020 mennessä. 
Toisin kuin direktiivi, jonka viemiseen osaksi
jäsenvaltioiden lainsäädäntöä tarvittaisiin lisäaikaa, asetuksella voidaan
saattaa nopeasti voimaan perustason oikeudet ja ‑velvollisuudet verkkojen
käyttöönottoa varten kaikkialla sisämarkkinoilla. Lisäksi direktiivi luonteensa
vuoksi sallisi merkittävät erot näiden oikeuksien ja velvollisuuksien
täytäntöönpanossa, minkä vuoksi sen avulla ei voitaisi puuttua syntymässä
olevaan hajanaisuuteen. Sellaisenaan sovellettava säädös sen sijaan vähentäisi
jo vallitsevaa ja ehkäisisi tulevaa hajanaisuutta keskittymällä poistamaan
valikoidun määrän sähköisten viestintäverkkojen sisämarkkinoiden kehitystä
haittaavia esteitä parhaiden toimintatapojen pohjalta mutta jättäen
organisatoriset kysymykset pitkälti jäsenvaltioiden omaan harkintavaltaan.
Tarjoajilla on verkon suunnittelun ja käyttöönoton kaikissa vaiheissa oltava
sellaisenaan sovellettavat oikeudet, joihin ne voivat vedota kansallisissa
tuomioistuimissa jäsenvaltioiden lisäksi myös yksityisiä osapuolia (mm.
infrastruktuurin omistajat) vastaan. 
Koska ehdotuksen keskeisenä tarkoituksena on
määritellä oikeudet ja velvoitteet, joita sovelletaan sellaisenaan kaikkialla
sisämarkkinoilla, sääntelytavaksi on syytä valita mieluummin asetus kuin
direktiivi, koska asetukset ovat selvästi tehokkaampia ja tuloksellisempia ja
niillä voidaan tarjota yhtäläiset mahdollisuudet kansalaisille ja yrityksille
ja suuremmat mahdollisuudet yksityiseen täytäntöönpanoon[26]. Toisin
kuin direktiivillä, joka on saatettava osaksi kansallista lainsäädäntöä,
asetuksella, jota sovelletaan sellaisenaan, voidaan paremmin taata tarvittava
välitön vaikutus, jotta laajakaistan saatavuuteen liittyvät digitaalistrategian
tavoitteet voidaan saavuttaa vuoteen 2020 mennessä.
Kustannusten vähentämiseen liittyvien
toimenpiteiden huomattavat edut, jotka näkyvät sekä taloudellisena että
yhteiskunnallisena hyötynä, ovat huomattavasti hallinnollisia rasitteita
suuremmat. 
3.6.        Ehdotuksen
rakenne ja tärkeimmät oikeudet ja velvollisuudet
1 artikla –
Tavoite ja soveltamisala
–                        
Ehdotuksen 1 artiklassa esitetään asetuksen tavoite
ja soveltamisala.
2 artikla –
Määritelmät
–                        
Tämä artikla sisältää määritelmät, joita
sovelletaan EU:n sähköisen viestinnän sääntelyjärjestelmään sisältyvien
määritelmien lisäksi.
3 artikla –
Olemassa olevan fyysisen infrastruktuurin käyttöoikeus
–                        
Ehdotuksen 3 artiklassa vahvistetaan
verkko-operaattoreiden yleinen oikeus tarjota käyttöoikeutta fyysiseen
infrastruktuuriinsa ja velvollisuus täyttää kohtuulliset pyynnöt, jotka
koskevat niiden fyysisen infrastruktuurin käyttöoikeutta sähköisten
viestintäverkkojen elementtien käyttöönottoa varten kohtuullisin ehdoin ja
edellytyksin.
–                        
Riitojenratkaisuelimenä, joka käsittelee epäämiset
tai ehtoihin ja edellytyksiin liittyvät riidat, toimisi oletusarvoisesti
kansallinen sääntelyviranomainen.
4 artikla –
Fyysistä infrastruktuuria koskeva avoimuus
–                        
Ehdotuksen 4 artiklassa säädetään oikeudesta saada
vähimmäistiedot olemassa olevista fyysisistä infrastruktuureista sekä
suunnitelluista rakennusteknisistä töistä.
–                        
Lisäksi verkko-operaattoreilla on velvollisuus
täyttää kohtuulliset pyynnöt, jotka koskevat niiden fyysisen infrastruktuurin
yksittäisiin elementteihin liittyviä paikan päällä tehtäviä selvityksiä.
–                        
Paikan päällä tehtäviin selvityksiin liittyvien
erimielisyyksien ratkaiseminen annettaisiin toimeksi riitojenratkaisuelimelle,
jona toimisi oletusarvoisesti kansallinen sääntelyviranomainen. 
5 artikla –
Rakennusteknisten töiden koordinointi
–                        
Tässä artiklassa säädetään oikeudesta neuvotella
rakennusteknisten töiden koordinoinnista.
–                        
Lisäksi artiklassa velvoitetaan julkisrahoitteisia
rakennusteknisiä töitä suorittavat yritykset täyttämään kohtuulliset pyynnöt,
jotka koskevat rakennusteknisten töiden koordinoinnista avoimin ja
syrjimättömin ehdoin tehtäviä sopimuksia.
6 artikla –
Lupien myöntäminen
–                        
Tässä artiklassa säädetään oikeudesta saada
sähköisessä muodossa ja keskitetyn tietopisteen kautta tiedot, jotka koskevat
tiettyihin rakennusteknisiin töihin sovellettavia ehtoja ja menettelyjä, sekä
oikeus jättää lupahakemuksia sähköisesti kyseisen pisteen kautta. Tietopiste
helpottaa ja koordinoi lupien myöntämisprosessia ja valvoo määräaikojen
noudattamista.
–                        
Siinä asetetaan myös yleinen määräaika, jos
kansallisessa tai EU:n lainsäädännössä ei säädetä määräajasta, sekä säädetään
oikeudesta saada ajoissa päätös lupahakemuksista.
7 ja 8 artikla –
Kiinteistöjen varustaminen
–                        
Ehdotuksen 7 artiklassa velvoitetaan varustamaan
uudet ja peruskorjattavat rakennukset nopeita yhteyksiä tukevalla kiinteistön
fyysisellä infrastruktuurilla ja asentamaan uusiin – ja vanhoihin
peruskorjattaviin – monen asunnon taloihin kiinteistön sisällä tai ulkopuolella
sijaitseva keskitinpiste.
–                        
Ehdotuksen 8 artiklassa annetaan sähköisen
viestintäverkkojen tarjoajille oikeus liittää verkkolaitteistonsa kiinteistöjen
keskitinpisteeseen, sähköisen viestinnän operaattoreille oikeus neuvotella
käyttöoikeus nopeita yhteyksiä tukevaan kiinteistön fyysiseen infrastruktuuriin
ja, jos tällaista nopeisiin yhteyksiin valmista kiinteistön infrastruktuuria ei
ole, oikeus liittää verkkolaitteistonsa tilaajan yksityisiin tiloihin omalla
kustannuksellaan edellyttäen, että vaikutus yksityiseen omaisuuteen pidetään
mahdollisimman vähäisenä.
9 – 11 artikla
–                        
Nämä artiklat sisältävät loppusäännökset, mukaan
lukien toimivaltaisten elinten nimeäminen sekä velvoite tarkastella asetusta
uudelleen kolmen vuoden kuluessa sen voimaantulosta.
4.           TALOUSARVIOVAIKUTUKSET
Ehdotuksella ei ole vaikutuksia unionin
talousarvioon.
2013/0080 (COD)
Ehdotus
EUROOPAN PARLAMENTIN JA NEUVOSTON ASETUS
toimenpiteistä nopeiden sähköisten
viestintäverkkojen käyttöönoton kustannusten vähentämiseksi 
(ETA:n kannalta merkityksellinen teksti)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 114 artiklan,
ottavat huomioon Euroopan komission
ehdotuksen,
sen jälkeen kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottavat huomioon Euroopan talous- ja
sosiaalikomitean lausunnon[27],
ottavat huomioon alueiden komitean lausunnon[28],
noudattavat tavallista
lainsäätämisjärjestystä, 
sekä katsovat seuraavaa:
(1)       Digitaalitalous muuttaa
sisämarkkinoita perusteellisesti. Innovatiivisuutensa, nopeutensa ja rajat
ylittävän ulottuvuutensa ansiosta digitaalitalous mahdollistaa sisämarkkinoiden
yhdentymisen uudelle tasolle. Unioni on asettanut tavoitteeksi
digitaalitalouden, joka tuottaa pysyviä taloudellisia ja sosiaalisia etuja
nykyaikaisten verkkopalveluiden ja nopeiden internet-yhteyksien pohjalta.
Korkealaatuinen digitaali-infrastruktuuri tukee käytännöllisesti katsoen
kaikkia nykyaikaisen ja innovatiivisen talouden sektoreita ja on siksi
strategisesti tärkeä sosiaalisen ja alueellisen yhteenkuuluvuuden kannalta. Sen
vuoksi kaikilla kansalaisilla ja yrityksillä on oltava mahdollisuus osallistua
digitaalitalouteen. 
(2)       Jäsenvaltiot ovat
tunnustaneet nopeaan laajakaistaan siirtymisen merkityksen ja hyväksyneet
kunnianhimoiset laajakaistatavoitteet, jotka esitetään komission tiedonannossa
Euroopan parlamentille, neuvostolle, Euroopan talous- ja sosiaalikomitealle ja
alueiden komitealle Euroopan digitaalistrategia – Euroopan kasvun
vauhdittaminen digitaalisin keinoin[29], jäljempänä ’digitaalistrategia’:
laajakaistan 100-prosenttinen kattavuus vuoteen 2013 mennessä sekä nopeammat 30
Mbit/s:n yhteydet kaikille kotitalouksille ja yli 100 Mbit/s:n
internet-liittymä vähintään 50 prosentilla kotitalouksista vuoteen 2020
mennessä.
(3)       Digitaalistrategiassa on myös
tunnistettu tarve politiikoille, joilla alennetaan laajakaistan käyttöönotosta
koko unionin alueella aiheutuvia kustannuksia ja varmistetaan kunnollinen
suunnittelu ja koordinointi sekä kevennetään hallintotaakkaa.
(4)       Ottaen huomioon, että
tarvitaan EU:n tason toimia laajakaistan kattavuuden parantamiseksi muun muassa
vähentämällä nopean laajakaistainfrastruktuurin kustannuksia[30],
toisessa sisämarkkinoiden toimenpidepaketissa[31] korostetaan tarvetta lisätoimille, jotta
voidaan saavuttaa nopeasti Euroopan digitaalistrategiassa asetetut tavoitteet
muun muassa vastaamalla nopean verkon edellyttämien investointien asettamaan
haasteeseen. 
(5)       Nopeisiin kiinteisiin ja
langattomiin sähköisiin viestintäverkkoihin siirtyminen unionin laajuisesti
edellyttää mittavia investointeja, joista merkittävä osan muodostavat
rakennusteknisten töiden kustannukset. 
(6)       Suuri osa näistä
kustannuksista johtuu olemassa olevan passiivisen infrastruktuurin (kuten
kaapelikanavien, kaapelinsuojaputkien, kaapelikaivojen, jakokaappien,
pylväiden, mastojen, antennilaitteistojen, tornien ja muiden tukirakennelmien)
käyttöön liittyvistä käyttöönottoprosessin tehottomuuksista, rakennusteknisten
töiden koordinointiin liittyvistä pullonkauloista, työläistä hallinnollisista
lupamenettelyistä sekä verkkojen käyttöönottoon kiinteistöissä liittyvistä
pullonkauloista.
(7)       Toimenpiteiden, joiden
tavoitteena on tehostaa olemassa olevien infrastruktuurien käyttöä ja madaltaa
uusien rakennusteknisten töiden kustannuksia ja esteitä, pitäisi edesauttaa
merkittävästi nopeiden sähköisten viestintäverkkojen nopeaa ja laajaa
käyttöönottoa samalla, kun huolehditaan toimivasta kilpailusta. 
(8)       Jotkin jäsenvaltiot ovat
ottaneet käyttöön toimenpiteitä vähentääkseen laajakaistaan siirtymisen
kustannuksia. Näiden parhaiden käytäntöjen käytön laajentaminen koko unioniin
voisi merkittävästi edesauttaa digitaalisten sisämarkkinoiden luomista.
Tällaiset käytännöt ovat kuitenkin edelleen harvassa ja hajanaisia. Lisäksi
erot sääntelyllisissä vaatimuksissa estävät joskus yleishyödyllisten laitosten
välisen yhteistyön ja voivat luoda esteitä uusien verkko-operaattoreiden
markkinoilletulolle ja uusille liiketoimintamahdollisuuksille, mikä haittaa
sisämarkkinoiden kehitystä fyysisten infrastruktuurien käytössä ja
käyttöönotossa nopeita sähköisiä viestintäverkkoja varten. Lisäksi
jäsenvaltioiden tasolla tehdyt aloitteet eivät aina vaikuta
kokonaisvaltaisilta, vaikka toimien olisi katettava koko käyttöönottoprosessi
ja eri sektorit, jotta vaikutus olisi johdonmukainen ja merkittävä. 
(9)       Tässä asetuksessa on tarkoitus
määritellä koko unionissa sovellettavat vähimmäisoikeudet ja ‑velvoitteet,
jotta voidaan helpottaa nopeiden sähköisten viestintäverkkojen käyttöönottoa ja
toimialojen välistä koordinointia. Siinä vahvistettavat vähimmäistason
tasavertaiset toimintaedellytykset eivät saisi rajoittaa kansallisella ja
paikallisella tasolla omaksuttuja nykyisiä parhaita toimintatapoja ja
toimenpiteitä, joihin liittyy yksityiskohtaisempia säännöksiä ja edellytyksiä
ja jotka muodostavat lisätoimenpiteitä kyseisten oikeuksien ja velvoitteiden
täydentämiseksi toissijaisuusperiaatteen mukaisesti. 
(10)     Lex specialis ‑periaatteen
mukaan tapauksissa, joissa sovelletaan erityisempiä sääntelyllisiä
toimenpiteitä EU:n oikeuden mukaisesti, niiden olisi oltava etusijalla tässä
asetuksessa säädettyihin vähimmäisoikeuksiin ja ‑velvoitteisiin nähden.
Sen vuoksi tämä asetus ei saisi rajoittaa EU:n oikeuden ja mahdollisten
erityisten sääntelyllisten toimenpiteiden, kuten huomattavan markkinavoiman
yrityksille määrättävien korjaavien toimenpiteiden, soveltamista unionin
sähköisen viestinnän sääntelyjärjestelmän mukaisesti (sähköisten
viestintäverkkojen ja -palvelujen yhteisestä sääntelyjärjestelmästä 7 päivänä
maaliskuuta 2002 annettu Euroopan parlamentin ja neuvoston direktiivi 2002/21/EY
(puitedirektiivi)[32],
sähköisiä viestintäverkkoja ja ‑palveluja koskevista valtuutuksista 7
päivänä maaliskuuta 2002 annettu Euroopan parlamentin ja neuvoston direktiivi
2002/20/EY (valtuutusdirektiivi)[33],
sähköisten viestintäverkkojen ja niiden liitännäistoimintojen käyttöoikeuksista
ja yhteenliittämisestä 7 päivänä maaliskuuta annettu Euroopan parlamentin ja
neuvoston direktiivi 2002/19/EY (käyttöoikeusdirektiivi)[34],
yleispalvelusta ja käyttäjien oikeuksista sähköisten viestintäverkkojen ja
-palvelujen alalla 7 päivänä maaliskuuta 2002 annettu Euroopan parlamentin ja
neuvoston direktiivi 2002/22/EY (yleispalveludirektiivi)[35] ja
kilpailusta sähköisten viestintäverkkojen ja ‑palvelujen markkinoilla 16
päivänä syyskuuta 2002 annettu komission direktiivi 2002/77/EY[36]). 
(11)     Sähköisten viestintäverkkojen
operaattoreiden ja varsinkin uusien tulokkaiden kannalta voi olla huomattavasti
tehokkaampaa käyttää uudelleen jo olemassa olevia fyysisiä infrastruktuureja,
jotka voivat olla myös muiden yleishyödyllisten laitosten omistuksessa,
sähköisten viestintäverkkojen käyttöönottamiseksi erityisesti alueilla, joilla
soveltuvaa sähköistä viestintäverkkoa ei ole käytettävissä tai joilla uuden
fyysisen infrastruktuurin rakentaminen ei ehkä ole taloudellisesti kannattavaa.
Lisäksi toimialojen väliset synergiat voivat merkittävästi vähentää tarvetta
sähköisten viestintäverkkojen käyttöönotosta johtuville rakennusteknisille
töille ja sen myötä myös niihin liittyviä yhteiskunnallisia ja
ympäristökustannuksia, kuten ympäristön pilaantumista, häiriöitä ja liikenteen
ruuhkautumista. Sen vuoksi tätä asetusta olisi sovellettava sähköisten
viestintäverkkojen tarjoajien lisäksi myös kaikkiin tahoihin, joilla on
omistus- ja käyttöoikeudet sellaisiin laajoihin ja kaikkialle ulottuviin fyysisiin
infrastruktuureihin, joihin voidaan sijoittaa sähköisten viestintäverkkojen
elementtejä. Kyse voi olla esimerkiksi sähkön, kaasun, veden ja lämmön
jakeluun, viemäröintiin ja liikennepalveluihin käytettävistä fyysisistä
verkoista. 
(12)     Koska tällaisten verkkojen
fyysisten rakenteiden erikoistumisaste on pieni, niihin voidaan usein samalla
sijoittaa monia erilaisia sähköisten viestintäverkkojen elementtejä, myös
nopeudeltaan vähintään 30 Mbit/s:n laajakaistaliityntäpalvelujen tarjoamiseen
tarvittavia verkkoelementtejä teknologianeutraaliuden periaatetta noudattaen,
vaikuttamatta verkon pääasialliseen palveluun ja pitäen mukauttamiskustannukset
minimissä. Sen vuoksi fyysiseen infrastruktuuriin, joka on tarkoitettu
pelkästään verkon muiden elementtien sijoittamiseen ilman että siitä itsestään
tulee aktiivinen verkkoelementti, voidaan periaatteessa sisällyttää sähköisen
viestinnän kaapeleita, laitteistoa ja muita sähköisten viestintäverkkojen
elementtejä riippumatta sen varsinaisesta käytöstä tai omistuksesta. Pääasiallisen
palvelun tarjoamiseen liittyvää yleistä etua rajoittamatta olisi edistettävä
verkko-operaattoreiden välisiä synergioita, jotta voidaan samalla
myötävaikuttaa digitaalistrategian tavoitteiden saavuttamiseen.
(13)     Vaikka tämä asetus ei saisi rajoittaa
mahdollisia erityisiä takeita, joita tarvitaan verkkojen turvallisuuden ja
eheyden varmistamiseksi sekä verkko-operaattorin tarjoamaan pääasialliseen
palveluun kohdistuvien vaikutusten estämiseksi, kansalliseen lainsäädäntöön
sisältyvät yleiset säännöt, joilla kielletään verkko-operaattoreita
neuvottelemasta sähköisten viestintäverkkojen tarjoajien käyttöoikeuksista
fyysisiin infrastruktuureihin, voivat estää markkinoiden kehittymistä fyysiseen
infrastruktuuriin pääsyä varten, minkä vuoksi ne olisi poistettava. Tässä
asetuksessa säädetyt toimenpiteet eivät myöskään rajoita jäsenvaltioiden
mahdollisuutta tehdä infrastruktuurin käyttöoikeuksien tarjoaminen
houkuttelevammaksi yleishyödyllisille laitoksille jättämällä tällaisesta
palvelusta saatavat tulot pois niiden pääasiallisessa toiminnossa tai
pääasiallisissa toiminnoissa perittävien loppukäyttäjähintojen
laskentaperustasta asiaan sovellettavan EU:n lainsäädännön mukaisesti. 
(14)     Verkko-operaattori voi
objektiivisista syistä evätä pääsyn tiettyihin fyysisiin infrastruktuureihin.
Syynä voi olla se, ettei fyysinen infrastruktuuri sovellu teknisesti käyttöön
ottaen huomioon erityiset olosuhteet liittyen infrastruktuureihin, joita varten
käyttöoikeutta on pyydetty, kuten käytettävissä olevan tilan puute. Samoin
tietyissä olosuhteissa infrastruktuurin yhteiskäyttö voi vaarantaa verkkojen
eheyden ja turvallisuuden tai saman infrastruktuurin kautta pääasiallisesti
tarjottavien palvelujen tarjoamisen. Lisäksi silloin, kun verkko-operaattori jo
tarjoaa fyysiseen verkkoinfrastruktuuriin tukkutason käyttöoikeuksia, jotka
täyttäisivät käyttöoikeuksien hakijan tarpeet, verkon fyysisen infrastruktuurin
käyttöoikeus voi vaikuttaa kielteisesti sen liiketoimintamalliin ja
investointikannusteisiin ja johtaa tehottomaan verkkoelementtien
päällekkäisyyteen. Tapauksissa, joissa on kyse unionin sähköisen viestinnän
sääntelyjärjestelmän nojalla määrättävistä fyysisen infrastruktuurin
käyttöoikeuden myöntämisvelvoitteista, jollaisia voidaan määrätä esimerkiksi
huomattavan markkinavoiman yrityksille, kysymystä säännellään jo erityisillä
sääntelyllisillä velvoitteilla, joihin tämä asetus ei saisi vaikuttaa. 
(15)     Kun sähköisten
viestintäverkkojen tarjoajat hakevat käyttöoikeuksia tietylle alueelle,
verkko-operaattoreiden olisi tehtävä tarjous infrastruktuurinsa yhteiskäytöstä
kohtuullisin ehdoin ja edellytyksin, mukaan lukien hinta, jollei käyttöoikeutta
evätä objektiivisista syistä. Olosuhteista riippuen käyttöoikeuden
myöntämisedellytyksiin voivat vaikuttaa useat eri tekijät, kuten mahdolliset
kunnossapitoon ja mukauttamiseen liittyvät lisäkustannukset, mahdolliset
ennaltaehkäisevät takeet, joihin ryhdytään verkkojen turvallisuuteen ja
eheyteen kohdistuvien haitallisten vaikutusten rajoittamiseksi, mahdolliset
erityiset korvausvastuut vahinkojen varalta, infrastruktuurin rakentamiseen
mahdollisesti myönnetyn julkisen tuen käyttö, mukaan lukien tukeen liitetyt tai
kansallisessa lainsäädännössä unionin oikeuden mukaisesti vahvistetut erityiset
ehdot ja edellytykset sekä mahdolliset ympäristönsuojeluun, kansanterveyteen,
yleiseen turvallisuuteen tai kaupunki- ja maaseutusuunnittelun tavoitteiden
saavuttamiseen liittyvistä kansallisista säännöksistä johtuvat rajoitukset. 
(16)     Jos kaupallisissa
neuvotteluissa ei päästä yhteisymmärrykseen teknisistä ja kaupallisista
ehdoista ja edellytyksistä, kummankin osapuolen olisi voitava saattaa asia
kansallisen tason riitojenratkaisuelimen käsiteltäväksi ratkaisun määräämiseksi
osapuolille, jotta voidaan välttää perustelemattomat kieltäytymiset vastaamasta
käyttöoikeuspyyntöihin tai kohtuuttomien ehtojen asettaminen. Myönnettävien
käyttöoikeuksien hintoja määrittäessään riitojenratkaisuelimen olisi otettava
huomioon fyysiseen infrastruktuuriin tehdyt investoinnit. Tapauksissa, joissa
käyttöoikeuksia pyydetään sähköisten viestintäverkkojen operaattoreiden
fyysiseen infrastruktuuriin, kyseiseen infrastruktuuriin tehdyt investoinnit
voivat välittömästi edistää Euroopan digitaalistrategian tavoitteita ja
vapaamatkustajuus voisi vaikuttaa vähittäismarkkinoiden kilpailuun. Näin ollen
mahdollisissa käyttöoikeuden myöntämisvelvoitteissa olisi otettava huomioon
näiden investointien taloudellinen kannattavuus niiden mahdollisen
tuottoaikataulun perusteella, mahdollinen käyttöoikeuksien vaikutus kilpailuun
vähittäismarkkinoilla, mahdollinen verkon omaisuuserien arvonalennus
käyttöoikeuspyynnön ajankohtana sekä mahdollinen tehtyjen investointien
perustana ollut liiketoimintasuunnitelma erityisesti nopeiden sähköisten
viestintäpalvelujen tarjoamiseen käytettävien hiljattain rakennettujen
fyysisten infrastruktuurien tapauksessa ja mahdollinen käyttöoikeuden hakijalle
tarjottu mahdollisuus yhteiseen käyttöönottoon.
(17)     Jotta sähköisten
viestintäverkkojen käyttöönotto voitaisiin suunnitella tehokkaasti ja varmistaa
sähköisten viestintäverkkojen käyttöön soveltuvien nykyisten infrastruktuurien
mahdollisimman tehokas hyödyntäminen, sähköisten viestintäverkkojen
tarjoamiseen valtuutettujen yritysten olisi voitava saada vähimmäistiedot
käyttöönottoalueella käytettävissä olevista fyysisistä infrastruktuureista.
Tällaisten vähimmäistietojen avulla pitäisi voida arvioida olemassa olevan
infrastruktuurin käyttömahdollisuudet tietyllä alueella ja vähentää olemassa
oleville fyysisille infrastruktuureille aiheutuvia vahinkoja. Koska
intressitahoja on useita ja jotta voidaan helpottaa näiden tietojen saantia
myös toimialojen välillä ja rajojen yli, tällaisten vähimmäistietojen olisi
oltava saatavilla keskitetyn tietopisteen kautta. Tietopisteen kautta olisi
voitava saada sähköisessä muodossa jo saatavilla olevat vähimmäistiedot
noudattaen rajoituksia, joiden avulla varmistetaan verkon turvallisuus ja eheys
tai suojataan oikeutetut yritys- ja liikesalaisuudet. 
(18)     Tässä asetuksessa ei aseteta
uusia kartoitusvelvoitteita jäsenvaltioille, mutta sen mukaan vähimmäistiedot,
jotka julkisen sektorin elimet ovat jo keränneet ja jotka ovat saatavilla
sähköisessä muodossa kansallisten aloitteiden ja unionin lainsäädännön (kuten
Euroopan yhteisön paikkatietoinfrastruktuurin (INSPIRE) perustamisesta 14
päivänä maaliskuuta 2007 annetun Euroopan parlamentin ja neuvoston direktiivin
2007/2/EY[37])
mukaisesti, olisi annettava esimerkiksi hyperlinkin kautta keskitetyn
tietopisteen saataville, jotta sähköisten viestintäverkkojen tarjoajat voivat
saada fyysisiä infrastruktuureja koskevat tiedot koordinoidusti ja jotta
samalla voidaan varmistaa näiden tietojen suojaaminen ja eheys. Tällainen
tietojen antaminen ei saisi rajoittaa avoimuusvaatimuksia, joita julkisen
sektorin hallussa oleviin tietoihin jo sovelletaan julkisen sektorin hallussa
olevien tietojen uudelleenkäytöstä 17 päivänä marraskuuta 2003 annetun Euroopan
parlamentin ja neuvoston direktiivin 2003/98/EY[38] nojalla.
Jos julkisen sektorin käytettävissä olevat tiedot eivät anna riittävää
käsitystä olemassa olevista tietyn alueen tai tietyn tyypin fyysisistä
infrastruktuureista, verkko-operaattorien olisi annettava tiedot pyynnöstä
keskitetyn tietopisteen käyttöön. 
(19)     Jos vähimmäistietoja ei ole
saatavilla keskitetyn tietopisteen kautta, sähköisten viestintäverkkojen
operaattoreille olisi joka tapauksessa taattava mahdollisuus pyytää tällaisia
erityistietoja suoraan miltä tahansa verkko-operaattorilta kyseessä olevalla
alueella. Lisäksi jos pyyntö on kohtuullinen ja erityisesti, jos se on tarpeen olemassa
olevien fyysisten infrastruktuurien yhteiskäytön ja rakennusteknisten töiden
koordinoinnin kannalta, sähköisten viestintäverkkojen operaattoreille olisi
annettava mahdollisuus tehdä paikan päällä selvityksiä ja pyytää tietoa
suunnitelluista rakennusteknisistä töistä avoimin, oikeasuhteisin ja
syrjimättömin edellytyksin ja rajoittamatta takeita, joilla varmistetaan
verkkojen turvallisuus ja eheys sekä suojataan yritys- ja liikesalaisuudet.
Verkko-operaattoreita itseään tai tällaisten tietojen pyytämiseen valtuutettuja
keskitettyjä tietopisteitä olisi kannustettava parantamaan suunniteltuja
rakennusteknisiä töitä koskevan tiedon avoimuutta varsinkin osa-alueilla,
joilla tästä saadaan suurin hyöty, ohjaamalla tietojen saantiin oikeutetut
operaattorit näihin tietoihin aina kun ne ovat saatavilla.
(20)     Jos syntyy riitoja oikeudesta
saada tietoja fyysisistä infrastruktuureista nopeiden sähköisten
viestintäverkkojen käyttöönottoa varten, keskitetyn tietopisteen olisi voitava
ratkaista tällaiset riidat sitovalla päätöksellä rajoittamatta osapuolten
mahdollisuutta saattaa asia tuomioistuimen käsiteltäväksi. 
(21)     Fyysisiin infrastruktuureihin
liittyvien rakennusteknisten töiden koordinoinnilla voidaan päästä merkittäviin
säästöihin ja minimoida häiriö alueella, johon uusien sähköisten
viestintäverkkojen käyttöönotto vaikuttaa. Tästä syystä sääntelylliset
rajoitteet, jotka pääsääntöisesti estävät verkko-operaattoreita neuvottelemasta
keskenään tällaisten töiden koordinoimiseksi myös nopeiden sähköisten viestintäverkkojen
käyttöönottoa varten, olisi kiellettävä. Tapauksissa, joissa rakennusteknisiä
töitä ei rahoiteta julkisista varoista, tämä ei kuitenkaan saisi rajoittaa
intressitahojen mahdollisuutta tehdä rakennusteknisten töiden
koordinointisopimuksia omien investointi- ja liiketoimintasuunnitelmiensa
mukaisesti ja haluamassaan aikataulussa.
(22)     Kokonaan tai osittain
julkisista varoista rahoitettavissa rakennusteknisissä töissä olisi pyrittävä
saamaan aikaan mahdollisimman suuri positiivinen kokonaistulos hyödyntämällä
näiden töiden positiivisia ulkoisvaikutuksia toimialojen välisesti ja
varmistamalla tasavertaiset mahdollisuudet käytettävissä olevan ja suunnitellun
fyysisen infrastruktuurin yhteiskäyttöön sähköisten viestintäverkkojen
käyttöönottoa silmällä pitäen. Tarvittavat rakennustekniset työt suorittavan
yrityksen olisi täytettävä oikeasuhteisin, syrjimättömän ja avoimin ehdoin
ajoissa tehdyt kohtuulliset pyynnöt nopeiden sähköisten viestintäverkkojen
elementtien käyttöönoton koordinoinnista, jolla varmistetaan esimerkiksi
mahdollisten lisäkustannusten kattaminen ja alkuperäisiin suunnitelmiin
tehtävien muutosten pitäminen mahdollisimman vähäisinä, tämän saamatta
kuitenkaan vaikuttaa kielteisesti julkisista varoista rahoitettavien
rakennusteknisten töiden päätarkoitukseen ja rajoittamatta valtiontukisääntöjen
soveltamista. Käytössä olisi oltava erityisiä sovittelumenettelyjä, jotta
varmistetaan näiden koordinointisopimusten neuvotteluun liittyvien riitojen
nopea ratkaiseminen kohtuullisin, oikeasuhteisin, syrjimättömin ja läpinäkyvin
ehdoin. Nämä säännökset eivät saisi rajoittaa jäsenvaltioiden oikeutta varata
kapasiteettia sähköisiä viestintäverkkoja varten, vaikka nimenomaisia pyyntöjä
ei olisikaan esitetty, fyysisten infrastruktuurien tulevan kysynnän tyydyttämistä
varten rakennusteknisten töiden arvon maksimoimiseksi, tai hyväksyä
toimenpiteitä, joihin liittyy vastaavia muuntyyppisten verkkojen, kuten kaasu-
tai sähköverkkojen, operaattorien oikeuksia koordinoida rakennusteknisiä töitä.

(23)     Sähköisten viestintäverkkojen
tai uusien verkkoelementtien käyttöönottoa varten voidaan tarvita useita
erilaisia lupia, kuten rakennus-, kaavoitus- ympäristö- ja muita lupia,
kansallisten ja unionin yleisten etujen suojelemiseksi. Erityyppisten
sähköisten viestintäverkkojen käyttöönottoa varten tarvittavien lupien määrä ja
käyttöönoton paikallinen luonne voivat edellyttää monien erilaisten
menettelyjen ja edellytysten soveltamista. Samalla kun säilytetään kunkin
toimivaltaisen viranomaisen osallistumisoikeus ja päätöksenteko-oikeudet
toissijaisuusperiaatteen mukaisesti, keskitetyn pisteen luominen tarjoamaan
tietoa kaikista rakennusteknisiin töihin sovellettavista menettelyistä ja
yleisistä ehdoista voisi vähentää monimutkaisuutta ja lisätä tehokkuutta ja
läpinäkyvyyttä erityisesti uusille tulokkaille tai pienille operaattoreille,
jotka eivät toimi kyseessä olevalla alueella. Lisäksi sähköisiä
viestintäverkkoja käyttöön ottavilla yrityksillä olisi oltava oikeus jättää
lupapyyntönsä keskitetyn yhteyspisteen kautta, joka vastaa eri menettelyjen
koordinoinnista ja seuraa, että päätökset tehdään lakisääteisissä määräajoissa.
Tällaisen yhteyspisteen olisi toimittava yhden luukun periaatteella käyttämättä
välttämättä päätösvaltaa, jollei sitä sille anneta kansallisessa lainsäädännössä.

(24)     Jotteivät lupamenettelyt
toimisi esteenä investoinneille tai vaikuttaisi kielteisesti sisämarkkinoihin,
päätös luvan myöntämisestä tai epäämisestä olisi saatava kaikissa tapauksissa
kuuden kuukauden kuluessa, sanotun kuitenkaan vaikuttamatta muihin menettelyn
asianmukaista toteutusta varten asetettuihin erityisiin määräaikoihin tai
velvoitteisiin, joita sovelletaan lupamenettelyyn kansallisen tai unionin
lainsäädännön mukaisesti. Tällaiset päätökset voivat olla luonteeltaan
nimenomaisia tai hiljaisia sovellettavan lainsäädännön mukaisesti. Jos
lupapäätökset viivästyvät, lupaa hakeneilla yrityksillä olisi oltava oikeus
korvauksiin, mikäli ne voivat osoittaa kärsineensä vahinkoa viivästymisen
vuoksi. Tätä oikeutta olisi käytettävä kansallisen lainsäädännön mukaisia
menettelyllisiä ja aineellisia takeita noudattaen.
(25)     Sen varmistamiseksi, että
tällaiset lupamenettelyt saatetaan päätökseen kohtuullisessa ajassa,
jäsenvaltiot voivat ottaa käyttöön erilaisia takeita, kuten hiljaisen
hyväksynnän, tai toteuttaa toimenpiteitä lupamenettelyjen yksinkertaistamiseksi
muun muassa vähentämällä sähköisten viestintäverkkojen käyttöönottoon
tarvittavien lupien määrää tai vapauttamalla tietyntyyppiset pienimuotoiset tai
standardoidut rakennustekniset työt luvanvaraisuudesta. Kansallisten,
alueellisten tai paikallisten viranomaisten olisi perusteltava tällaisten
toimivaltaansa kuuluvien lupien mahdolliset epäämiset avoimin, syrjimättömin,
puolueettomin ja oikeasuhteisin perustein ja edellytyksin. Tämä ei saisi rajoittaa
toimenpiteitä, joita jäsenvaltiot saattavat toteuttaa sähköisten
viestintäverkkojen tiettyjen passiivisten tai aktiivisten elementtien
vapauttamiseksi luvanvaraisuudesta. 
(26)     Digitaalistrategian
tavoitteiden saavuttaminen edellyttää, että infrastruktuurin käyttöönotto
tuodaan lähelle loppukäyttäjän sijaintipaikkaa noudattaen kuitenkin täysin
suhteellisuusperiaatetta mahdollisissa tavoiteltuun yleiseen etuun liittyvissä
omistusoikeuden rajoituksissa. Sähköisten viestintäverkkojen tuomista loppukäyttäjille
asti olisi helpotettava erityisesti nopeita yhteyksiä tukevalla kiinteistön
fyysisellä infrastruktuurilla varmistaen samalla teknologianeutraalius. Koska
rakennuksen varustaminen rakennusvaiheessa pienoiskanavilla kaapelointia varten
aiheuttaa vain vähäiset lisäkustannukset ja nopean infrastruktuurin
jälkiasentaminen rakennuksiin voi muodostaa merkittävän osan nopean verkon
käyttöönoton kustannuksista, kaikki uudet ja peruskorjattavat rakennukset olisi
varustettava fyysisellä infrastruktuurilla, joka mahdollistaa loppukäyttäjien
liittämisen nopeisiin verkkoihin. Nopeiden sähköisten viestintäverkkojen
käyttöönottamiseksi uudet ja peruskorjattavat monen asunnon kiinteistöt olisi
varustettava liityntä- tai keskitinpisteellä, jonka kautta tarjoaja voi liittää
verkkonsa kiinteistön verkkoon. Käytännössä tämä merkitsisi sitä, että
kiinteistöjen rakennuttajien olisi varustettava kukin asunto tyhjällä
kaapelikanavalla, joka päättyy rakennuksen sisä- tai ulkopuolella sijaitsevaan
keskitinpisteeseen. Joissain tapauksissa, esimerkiksi kun on kyse uusista
omakotitaloista tai tietyntyyppisistä peruskorjaustöistä eristyneillä alueilla,
nopeiden yhteyksien mahdollisuutta saatetaan pitää objektiivista syistä liian
etäisenä, jotta nopeita yhteyksiä tukevan kiinteistön fyysisen infrastruktuurin
ja/tai keskitinpisteen käyttöönottoon liittyvät lisäkustannukset olisivat
perusteltuja.
(27)     Kun yleisten
viestintäverkkojen tarjoajat ottavat käyttöön nopeita verkkoja tietyllä
alueella, saadaan merkittäviä mittakaavaetuja, jos ne voivat liittää verkkonsa
rakennuksen keskitinpisteeseen riippumatta siitä, ovatko omistajat, haltijat
tai asukkaat ilmaisseet nimenomaisen kiinnostuksensa palvelua kohtaan kyseisenä
ajankohtana, mutta edellyttäen, että yksityiseen omaisuuteen kohdistuva vaikutus
pidetään mahdollisimman vähäisenä käyttämällä olemassa olevaa fyysistä
infrastruktuuria ja palauttamalla töiden kohteena oleva alue ennalleen. Kun
verkko on liitetty keskitinpisteeseen, verkkoon voidaan liittää lisäasiakkaita
huomattavasti alhaisemmin kustannuksin erityisesti käyttämällä nopeisiin
yhteyksiin soveltuvaa rakennuksen sisäistä kiinteistökaapelointia, jos se on jo
olemassa.
(28)     Digitaalisesta osallisuudesta
koituvien yhteiskunnallisten hyötyjen vuoksi ja nopeiden sähköisten
viestintäverkkojen käyttöönoton taloudelliset vaikutukset huomioon ottaen
tapauksissa, joissa loppukäyttäjien tiloja ei ole varustettu passiivisella tai
aktiivisella nopeisiin yhteyksiin soveltuvalla infrastruktuurilla eikä
käytettävissä ole vaihtoehtoja nopeiden sähköisten viestintäverkkojen
tarjoamiseksi loppukäyttäjille, yleisten viestintäverkkojen tarjoajilla olisi
oltava oikeus liittää verkkonsa yksityisiin tiloihin omalla kustannuksellaan
tehtyään tästä tilaajan kanssa sopimuksen ja edellyttäen, että yksityiseen omaisuuteen
kohdistuva vaikutus pidetään mahdollisimman vähäisenä esimerkiksi
mahdollisuuksien mukaan käyttämällä uudelleen rakennuksessa jo olevaa fyysistä
infrastruktuuria ja huolehtimalla siitä, että töiden kohteena olevat alueet
palautetaan kaikilta osin ennalleen. 
(29)     Rajoittamatta unionin
sähköisen viestinnän sääntelyjärjestelmässä kansallisille
sääntelyviranomaisille annettuja tehtäviä tässä asetuksessa säädetyt tehtävät
olisi johdonmukaisten riitojenratkaisupäätösten varmistamiseksi, jolleivät jäsenvaltiot
nimeä näihin tehtäviin muita tahoja, annettava toimeksi direktiivin 2002/21/EY
20 artiklassa säädetyistä tehtävistä huolehtiville viranomaisille ottaen
huomioon saatavilla oleva asiantuntemus sekä riippumattomuus- ja
puolueettomuustakeet. Tämä asetus ei toissijaisuusperiaatteen mukaisesti
kuitenkaan saisi rajoittaa jäsenvaltioiden mahdollisuutta osoittaa siinä
säädetyt sääntelylliset tehtävät sellaisille viranomaisille, jotka voivat
hoitaa niitä paremmin, noudattaen kansallista valtiosääntöoikeudellista
järjestelmää toimivallan ja valtuuksien jakamiseksi ja tässä asetuksessa
vahvistettujen vaatimusten mukaisesti. 
(30)     Jäsenvaltion
riitojenratkaisuun nimeämän elimen olisi varmistettava puolueettomuus ja
riippumattomuus riidan osapuolista. Nimetyillä viranomaisilla olisi myös oltava
asianmukaiset resurssit ja valtuudet määrätä seuraamuksia, jos tehtyjä
päätöksiä ei noudateta. 
(31)     Tässä asetuksessa säädettyjen
tietopisteiden tuloksekkuuden varmistamiseksi jäsenvaltioiden, jotka päättävät
nimetä muita elimiä kuin direktiivin 2002/21/EY 20 artiklassa säädetyistä
tehtävistä huolehtivan kansallisen sääntelyviranomaisen, olisi varmistettava
riittävät resurssit ja se, että tarvittavat tiettyä aluetta koskevat tiedot
annetaan saataville näiden tietopisteiden kautta optimaalisella
aggregointitasolla, jolla voidaan taata arvokkaita tehokkuusetuja toimeksi
annetuissa tehtävissä (kuten kiinteistörekisteri). Tässä yhteydessä
jäsenvaltiot voivat harkita mahdollisia synergioita ja mittakaavaetuja, joita
voidaan saada palveluista sisämarkkinoilla 12 päivänä joulukuuta 2006 annetun
direktiivin 2006/123/EY (palveludirektiivi) 6 artiklassa tarkoitettujen
keskitettyjen asiointipisteiden kanssa jo käytössä olevia rakenteiden
hyödyntämiseksi ja loppukäyttäjille aiheutuvien hyötyjen maksimoimiseksi. 
(32)     Jäsenvaltiot eivät voi
riittävällä tavalla saavuttaa ehdotetun toiminnan tavoitetta eli helpottaa
nopeisiin sähköisiin viestintäverkkoihin soveltuvien fyysisten
infrastruktuurien käyttöönottoa koko unionissa, vaan se voidaan suunnitellun
toiminnan laajuuden tai vaikutusten takia saavuttaa paremmin unionin tasolla,
joten unioni voi toteuttaa toimenpiteitä perussopimuksen 5 artiklassa
vahvistetun toissijaisuusperiaatteen mukaisesti. Mainitussa artiklassa
vahvistetun suhteellisuusperiaatteen mukaisesti tässä asetuksessa ei ylitetä
sitä, mikä on näiden tavoitteiden saavuttamiseksi tarpeen.
(33)     Tässä asetuksessa
kunnioitetaan perusoikeuksia ja noudatetaan erityisesti Euroopan unionin
perusoikeuskirjassa tunnustettuja periaatteita, erityisesti oikeutta
yksityisyyteen, liikesalaisuuksien suojaa, elinkeinovapautta, omistusoikeutta
ja oikeutta tehokkaisiin oikeussuojakeinoihin. Jäsenvaltioiden on sovellettava
tätä asetusta näiden oikeuksien ja periaatteiden mukaisesti,
OVAT HYVÄKSYNEET TÄMÄN ASETUKSEN:
1 artikla
Kohde ja soveltamisala
1. Tämän asetuksen tarkoituksena on helpottaa
ja edesauttaa nopeiden sähköisten viestintäverkkojen käyttöönottoa edistämällä
olemassa olevan fyysisen infrastruktuurin yhteiskäyttöä ja mahdollistamalla uuden
fyysisen infrastruktuurin tehokkaampi käyttöönotto, jotta tällaiset verkot
voidaan ottaa käyttöön alhaisemmin kustannuksin. 
2. Tätä asetusta sovelletaan kaikkiin 2
artiklassa määriteltyihin rakennusteknisiin töihin ja fyysisiin
infrastruktuureihin. 
3. Tämä asetus ei rajoita jäsenvaltioiden
oikeuksia pitää voimassa tai ottaa käyttöön unionin lainsäädännön mukaisia
toimenpiteitä, jotka sisältävät yksityiskohtaisempia säännöksiä kuin tässä
asetuksessa vahvistetut.
4. Tämä asetus ei rajoita direktiivin 2002/21/EY,
direktiivin 2002/20/EY, direktiivin 2002/19/EY, direktiivin 2002/22/EY ja
direktiivin 2002/77/EY soveltamista.
2 artikla
Määritelmät
Tässä asetuksessa sovelletaan direktiiveissä
2002/21/EY, 2002/20/EY, 2002/19/EY, 2002/22/EY ja 2002/77/EY annettuja
määritelmiä.
Lisäksi tässä asetuksessa tarkoitetaan
1) ’verkko-operaattorilla’ sähköisen
viestintäverkon tarjoajaa sekä yritystä, joka tarjoaa käyttöön fyysistä
infrastruktuuria kaasun, sähkön, mukaan lukien julkinen valaistus, lämmön tai
veden, mukaan lukien jäte- ja viemäriveden käsittely tai poisjohtaminen,
tuotanto-, kuljetus- tai jakelupalvelun tarjoamiseksi tai liikennepalvelujen,
mukaan lukien rautatiet, maantiet, satamat ja lentoasemat, tarjoamiseksi;
2) ’fyysisellä infrastruktuurilla’ mitä tahansa
verkon elementtiä, joka ei ole aktiivinen, kuten putkia, mastoja,
kaapelikanavia, tarkastuskaivoja, kaapelikaivoja, jakokaappeja, rakennuksia tai
rakennusten sisäänkäyntejä, antennilaitteistoja, torneja ja pylväitä sekä
niiden oheistiloja;
3) ’nopealla sähköisellä viestintäverkolla’
sähköistä viestintäverkkoa, joka kykenee nopeudeltaan vähintään 30 Mbit/s:n
laajakaistaliityntäpalvelujen tarjoamiseen;
4) ’rakennusteknisillä töillä’ jokaista
rakennustöiden, mukaan lukien maa- ja vesirakennustyöt, kokonaistulosta, joka
riittää itsessään täyttämään jonkin taloudellisen tai teknisen tarkoituksen ja
käsittää yhden tai useamman elementin fyysisestä infrastruktuurista;
5) ’julkisen sektorin elimellä’ valtion-,
alue- tai paikallisviranomaista, julkisoikeudellista laitosta taikka yhden tai
useamman edellä tarkoitetun viranomaisen tai julkisoikeudellisen laitoksen
muodostamaa yhteenliittymää;
6) ’julkisoikeudellisella laitoksella’ elintä,
a) joka on nimenomaisesti perustettu tyydyttämään
yleisen edun mukaisia tarpeita ja jolla ei ole teollista tai kaupallista
luonnetta;
b) joka on oikeushenkilö;
c) jonka rahoitus on kokonaan tai suurimmaksi
osaksi peräisin valtion-, alue- tai paikallisviranomaisilta taikka muilta
julkisoikeudellisilta laitoksilta tai jonka johto on mainittujen viranomaisten
tai laitosten valvonnan alainen taikka jonka hallinto-, johto- tai
valvontaelimen jäsenistä valtion-, alue- tai paikallisviranomaiset taikka muut
julkisoikeudelliset laitokset nimittävät enemmän kuin puolet.
7) ’kiinteistön fyysisellä infrastruktuurilla’
loppukäyttäjän sijaintipaikassa olevaa fyysistä infrastruktuuria, mukaan lukien
yhteisomistuksessa olevat elementit, johon on tarkoitus sijoittaa kiinteitä
ja/tai langattomia liityntäverkkoja, jos tällaiset liityntäverkot pystyvät välittämään
sähköisiä viestintäpalveluja ja yhdistämään rakennuksen keskitinpisteen verkon
liityntäpisteeseen;
8) ’nopeita yhteyksiä tukevalla kiinteistön
fyysisellä infrastruktuurilla’ kiinteistön fyysistä infrastruktuuria, johon on
määrä sijoittaa nopeiden sähköisten viestintäverkkojen elementtejä; 
9) ’peruskorjaustöillä’ loppukäyttäjän
sijaintipaikassa suoritettavia rakennustöitä, mukaan lukien maa- ja
vesirakennustyöt, jotka käsittävät kiinteistön fyysisen infrastruktuurin
rakenteellisia muutoksia ja edellyttävät rakennuslupaa;
10) ’luvalla’ toimivaltaisen viranomaisen
virallista päätöstä tai hiljaista hyväksyntää menettelyssä, jota henkilön on
noudatettava rakennustöiden tai maa- ja vesirakennustöiden toteuttamiseksi
laillisesti. 
3 artikla
Olemassa olevan fyysisen infrastruktuurin käyttöoikeus
1. Jokaisella verkko-operaattorilla on oikeus
tarjota käyttöoikeuksia fyysiseen infrastruktuuriinsa nopeiden sähköisten
viestintäverkkojen elementtien käyttöönottoa varten. 
2. Sähköisten viestintäverkkojen tarjoamiseen
valtuutetun yrityksen nimenomaisesta kirjallisesta pyynnöstä millä tahansa
verkko-operaattorilla on velvollisuus täyttää kaikki fyysisen
infrastruktuurinsa käyttöoikeutta koskevat kohtuulliset pyynnöt kohtuullisin
ehdoin ja edellytyksin, mukaan mukien hinta, nopeiden sähköisten
viestintäverkkojen elementtien käyttöönottoa varten. 
3. Käyttöoikeuden epääminen on perusteltava
objektiivisin perustein, jotka voivat koskea erityisesti
a) käyttöoikeuspyynnön kohteena olevan
fyysisen infrastruktuurin teknistä soveltuvuutta 2 kohdassa tarkoitettujen
sähköisten viestintäverkkojen elementtien sijoittamiseen; 
b) tilan saatavuutta a alakohdassa
tarkoitettujen elementtien sijoittamiseen; 
c) jo käyttöönotetun verkon eheyttä ja
turvallisuutta; 
d) riskiä siitä, että suunnitellut sähköiset
viestintäpalvelut aiheuttavat vakavia häiriöitä muiden palvelujen tarjoamiselle
samassa fyysisessä infrastruktuurissa;
e) käytettävissä olevia vaihtoehtoisia keinoja
saada fyysiseen verkkoinfrastruktuuriin verkko-operaattorilta tukkutason
käyttöoikeus, joka soveltuu nopeiden sähköisten viestintäverkkojen
tarjoamiseen. 
Verkko-operaattorin on ilmoitettava
mahdollisen epäämisen syyt kuukauden kuluessa kirjallisen käyttöoikeuspyynnön
esittämisestä.
4. Jos käyttöoikeus evätään tai erityisistä
ehdoista ja edellytyksistä, mukaan lukien hinta, ei päästä yhteisymmärrykseen
kahden kuukauden kuluessa käyttöoikeutta koskevan kirjallisen pyynnön
esittämisestä, kumpi tahansa osapuoli voi saattaa asian toimivaltaisen
kansallisen riitojenratkaisuelimen käsiteltäväksi. 
5. Edellä 4 kohdassa tarkoitetun kansallisen
riitojenratkaisuelimen on suhteellisuusperiaate täysimääräisesti huomioon
ottaen annettava sitova päätös 4 kohdassa tarkoitetun riidan ratkaisemiseksi,
mukaan lukien soveltuvin osin kohtuullisten ehtojen, edellytysten ja hintojen
määrittäminen, mahdollisimman lyhyessä ajassa ja joka tapauksessa neljän
kuukauden kuluessa, sanotun kuitenkaan rajoittamatta mahdollisuutta saattaa
asia tuomioistuimen ratkaistavaksi. Mahdollisessa riitojenratkaisuelimen
määrittämässä hinnassa on otettava huomioon käyttöoikeuden vaikutus
liiketoimintasuunnitelmaan, jonka perusteella verkko-operaattori, jolta
käyttöoikeutta pyydetään, on tehnyt investointinsa erityisesti nopeiden
sähköisten viestintäpalvelujen tarjoamiseen käytettävien hiljattain
rakennettujen fyysisten infrastruktuurien tapauksessa. 
4 artikla
Fyysistä infrastruktuuria
koskeva avoimuus 

1. Voidakseen pyytää käyttöoikeutta fyysiseen
infrastruktuuriin 3 artiklan mukaisesti jokaisella sähköisten viestintäverkkojen
tarjoamiseen valtuutetulla yrityksellä on pyynnöstä oikeus saada keskitetyn
tietopisteen kautta seuraavat vähimmäistiedot minkä tahansa verkko-operaattorin
olemassa olevasta fyysisestä infrastruktuurista:
a) sijainti, reitti ja maantieteelliset
koordinaatit; 
b) infrastruktuurin koko, tyyppi ja nykyinen
käyttö;
c) fyysisen infrastruktuurin omistajan tai
käyttöoikeuksien haltijan nimi ja yhteystiedot. 
Käyttöoikeuksia pyytävän yrityksen on
täsmennettävä alue, jota nopeiden sähköisten viestintäverkkojen elementtien
käyttöönotto koskee. 
Täsmennettyä aluetta koskevat vähimmäistiedot
on annettava käyttöön viipymättä sähköisessä muodossa oikeasuhteisin,
syrjimättömin ja läpinäkyvin ehdoin. Keskitetty tietopiste voi rajoittaa
vähimmäistietojen saantia ainoastaan silloin, kun se katsotaan välttämättömäksi
verkkojen turvallisuuden ja eheyden tai yritys- ja liikesalaisuuksien kannalta.

Keskitetyn tietopisteen on varmistettava, että
tämän kohdan mukaiset vähimmäistiedot ovat saatavilla viimeistään [Publications
Office: please insert the exact date: entry into force of this Regulation + 12
months].
2. Jokaisen julkisen sektorin elimen, jolla
tehtäviensä takia on hallussaan sähköisessä muodossa 1 kohdassa tarkoitetut
vähimmäistiedot jonkin verkko-operaattorin fyysisestä infrastruktuurista, on
annettava ne keskitetyn tietopisteen saataville sähköisessä muodossa ennen [Publications
Office: please insert the exact date: entry into force of this Regulation + 6
months]. Näiden tietojen mahdolliset päivitykset ja julkisen sektorin
elimen saamat uudet 1 kohdassa tarkoitetut vähimmäistiedot on annettava
keskitetyn tietopisteen saataville kuukauden kuluessa niiden saamisesta. 
3. Jos 1 kohdassa tarkoitetut vähimmäistiedot
eivät ole julkisen sektorin elinten hallussa 2 kohdan mukaisesti,
verkko-operaattorin on keskitetyn tietopisteen nimenomaisesta pyynnöstä
annettava käyttöön 1 kohdassa tarkoitetut vähimmäistiedot fyysisestä
infrastruktuuristaan sähköisessä muodossa kuukauden kuluessa pyynnön
esittämisestä. Verkko-operaattorin on annettava keskitetyn tietopisteen
saataville mahdolliset vähimmäistietojen päivitykset kuukauden kuluessa siitä,
kun vähimmäistietojen muuttumiseen johtaneet fyysisen verkon muutokset
tosiasiassa tehtiin. 
4. Jos 1 kohdassa tarkoitetut vähimmäistiedot
eivät ole saatavilla keskitetyn tietopisteen kautta, verkko-operaattoreiden on
annettava nämä tiedot sähköisten viestintäverkkojen tarjoamiseen valtuutetun
yrityksen nimenomaisesta kirjallisesta pyynnöstä. Pyynnössä on täsmennettävä
alue, jota nopeiden sähköisten viestintäverkkojen elementtien käyttöönotto
koskee. Tiedot on annettava käyttöön kuukauden kuluessa kirjallisen pyynnön
esittämisestä oikeasuhteisen, syrjimättömin ja läpinäkyvin ehdoin, sanotun
kuitenkaan vaikuttamatta 1 kohdassa tarkoitettuihin rajoituksiin.
5. Sähköisten viestintäverkkojen tarjoamiseen
valtuutetun yrityksen nimenomaisesta kirjallisesta pyynnöstä
verkko-operaattoreiden on täytettävä kohtuulliset pyynnöt, jotka koskevat
paikan päällä tehtäviä selvityksiä niiden fyysisen infrastruktuurin
yksittäisistä elementeistä. Pyynnössä on täsmennettävä kyseisen verkon
verkkoelementit, joita nopeiden sähköisten viestintäverkkojen elementtien
käyttöönotto koskee. Täsmennettyjen verkkoelementtien paikan päällä tehtävät
selvitykset on sallittava oikeasuhteisin, syrjimättömin ja läpinäkyvin ehdoin
kuukauden kuluessa kirjallisen pyynnön esittämisestä, sanotun kuitenkaan
vaikuttamatta 1 kohdassa tarkoitettuihin rajoituksiin. 
6. Sähköisten viestintäverkkojen tarjoamiseen
valtuutetun yrityksen nimenomaisesta kirjallisesta pyynnöstä minkä tahansa
verkko-operaattorin on annettava käyttöön seuraavat vähimmäistiedot fyysiseen
infrastruktuuriinsa liittyvistä meneillään olevista tai suunnitelluista
rakennusteknisistä töistä, joihin on myönnetty lupa, joiden lupamenettely on
vireillä tai joihin aiotaan hakea ensimmäistä kertaa lupaa toimivaltaisilta
viranomaisilta seuraavien kuuden kuukauden aikana: 
a) töiden sijainti ja tyyppi; 
b) kyseeseen tulevat verkkoelementit;
c) töiden arvioitu aloituspäivä ja kesto;
d) yhteyshenkilö. 
Sähköisten viestintäverkkojen tarjoamiseen
valtuutetun yrityksen pyynnössä on täsmennettävä alue, jota nopeiden sähköisten
viestintäverkkojen elementtien käyttöönotto koskee. Verkko-operaattorien on
annettava pyydetyt tiedot käyttöön kahden viikon kuluessa kirjallisen pyynnön
esittämisestä oikeasuhteisin, syrjimättömin ja läpinäkyvin ehdoin, sanotun
kuitenkaan vaikuttamatta 1 kohdassa tarkoitettuihin rajoituksiin. 
7. Verkko-operaattori voi evätä 6 kohdassa
tarkoitetun pyynnön, jos
– se on antanut pyydetyt tiedot julkisesti
käyttöön sähköisessä muodossa tai 
– kyseiset tiedot ovat käytössä keskitetyn
tietopisteen kautta.
8. Verkko-operaattorin on nimenomaisesta
pyynnöstä annettava 6 kohdassa tarkoitetut vähimmäistiedot keskitetyn tietopisteen
saataville.
9. Jos 4–7 kohdassa säädetyistä oikeuksista ja
velvoitteista syntyy riitaa, kumpikin osapuoli voi saattaa riidan kansallisen
riitojenratkaisuelimen käsiteltäväksi. Riitojenratkaisusta vastaavan elimen on
suhteellisuusperiaate täysimääräisesti huomioon ottaen annettava sitova päätös
riidan ratkaisemiseksi mahdollisimman lyhyessä ajassa ja joka tapauksessa
kahden kuukauden kuluessa, sanotun kuitenkaan rajoittamatta osapuolten
mahdollisuutta saattaa asia tuomioistuimen ratkaistavaksi. 
10. Jäsenvaltiot voivat myöntää vapautuksia
1–5 kohdassa säädetyistä velvoitteista tapauksissa, joissa olemassa olevien
fyysisten infrastruktuurien ei katsota teknisesti soveltuvan nopeiden
sähköisten viestintäverkkojen käyttöönottoon. Kyseiset vapautukset on perusteltava
asianmukaisesti tältä kannalta. Intressitahoille on annettava mahdollisuus
esittää huomautuksensa vapautusluonnoksista kohtuullisessa ajassa. Kaikki
tällaiset vapautukset on ilmoitettava komissiolle. 
5 artikla
Rakennusteknisten töiden koordinointi
1. Jokaisella verkko-operaattorilla on oikeus
neuvotella sähköisten verkkojen tarjoamiseen valtuutettujen yritysten kanssa
sopimuksista, jotka koskevat rakennusteknisten töiden koordinointia nopeiden
sähköisten viestintäverkkojen elementtien käyttöönottoa varten. 
2. Jokaisen kokonaan tai osittain julkisista
varoista rahoitettavia rakennusteknisiä töitä suorittavan yrityksen on
täytettävä läpinäkyvin ja syrjimättömin ehdoin kaikki sähköisten
viestintäverkkojen tarjoamiseen valtuutettujen yritysten esittämät kohtuulliset
pyynnöt, jotka koskevat rakennusteknisten töiden koordinointisopimuksen
tekemistä nopeiden sähköisten viestintäverkkojen elementtien käyttöönottoa
varten, edellyttäen ettei tämä lisää alun perin suunniteltujen
rakennusteknisten töiden kustannuksia ja että koordinointipyyntö jätetään
mahdollisimman pian ja joka tapauksessa vähintään kuukautta ennen kuin
lopulliseen hankkeeseen haetaan lupaa toimivaltaisilta viranomaisilta.
3. Jos 2 kohdassa tarkoitettua sopimusta
rakennusteknisten töiden koordinoinnista ei saada aikaan kuukauden kuluessa
muodollisen neuvottelupyynnön esittämisestä, kumpi tahansa osapuoli voi saattaa
asian toimivaltaisen kansallisen riitojenratkaisuelimen ratkaistavaksi. 
4. Edellä 3 kohdassa tarkoitetun kansallisen
riitojenratkaisuelimen on suhteellisuusperiaate täysimääräisesti huomioon
ottaen annettava sitova päätös 3 kohdassa tarkoitetun riidan ratkaisemiseksi,
mukaan lukien soveltuvin osin kohtuullisten ja syrjimättömien ehtojen,
edellytysten ja maksujen määrittäminen, mahdollisimman lyhyessä ajassa ja joka
tapauksessa kahden kuukauden kuluessa, sanotun kuitenkaan rajoittamatta
osapuolten mahdollisuutta saattaa asia tuomioistuimen ratkaistavaksi. 
5. Jäsenvaltiot voivat myöntää vapautuksia
tässä artiklassa säädetyistä velvoitteista arvoltaan vähäisille
rakennusteknisille töille. Kyseiset vapautukset on perusteltava asianmukaisesti
tältä kannalta. Intressitahoille on annettava mahdollisuus esittää
huomautuksensa vapautusluonnoksista kohtuullisessa ajassa. Kaikki tällaiset vapautukset
on ilmoitettava komissiolle. 
6 artikla
Lupien myöntäminen
1. Jokaisella sähköisten viestintäverkkojen
tarjoamiseen valtuutetulla yrityksellä on pyynnöstä oikeus saada sähköisessä
muodossa keskitetyn tietopisteen kautta mitkä tahansa tiedot ehdoista ja
menettelyistä, joita sovelletaan nopeiden sähköisten viestintäverkkojen
elementtien käyttöönoton edellyttämien rakennusteknisten töiden lupien
myöntämiseen, mukaan lukien mahdolliset näihin elementteihin sovellettavat
vapautukset joidenkin tai kaikkien kansallisessa lainsäädännössä edellytettyjen
lupien osalta.
2. Jokaisella sähköisten viestintäverkkojen
tarjoamiseen valtuutetulla yrityksellä on oikeus jättää sähköisessä muodossa
keskitetyn tietopisteen kautta hakemuksia luvista, joita tarvitaan nopeiden
sähköisten viestintäverkkojen elementtien käyttöönoton edellyttämiin
rakennusteknisiin töihin. Keskitetyn tietopisteen on helpotettava ja
koordinoitava lupamenettelyä. Sen on erityisesti varmistettava, että hakemukset
toimitetaan kaikille toimivaltaisille viranomaisille, jotka osallistuvat
kyseessä olevien rakennusteknisten töiden lupien myöntämiseen, sekä seurattava
3 kohdan mukaisesti sovellettavien määräaikojen noudattamista. 
3. Toimivaltaisten viranomaisten on
myönnettävä tai evättävä luvat kuuden kuukauden kuluessa hakemuksen saamisesta,
sanotun kuitenkaan vaikuttamatta muihin menettelyn asianmukaista toteutusta
varten asetettuihin erityisiin määräaikoihin tai velvoitteisiin, joita
sovelletaan lupamenettelyyn kansallisen tai unionin lainsäädännön mukaisesti.
Mahdolliset epäämiset on perusteltava asianmukaisesti puolueettomin, avoimin,
syrjimättömin ja oikeasuhteisin perustein.
4. Jokaisella sähköisten viestintäverkkojen
tarjoamiseen valtuutetulla yrityksellä, joka on kärsinyt vahinkoa 3 artiklan mukaisesti
sovellettavien määräaikojen noudattamatta jättämisen takia, on oikeus saada
kärsimästään vahingosta korvausta toimivaltaiselta viranomaiselta kansallisen
lainsäädännön mukaisesti. 
7 artikla
Kiinteistöjen varustaminen 
1. Kaikki loppukäyttäjien sijaintipaikan
muodostavat uudisrakennukset, mukaan lukien yhteisomistuksessa olevat
elementit, joiden rakennuslupahakemukset on jätetty [Publications Office:
please insert the exact date of the entry into force of this Regulation]
jälkeen, on varustettava nopeita yhteyksiä tukevalla kiinteistön fyysisellä
infrastruktuurilla verkon liityntäpisteisiin saakka. Tätä samaa velvoitetta
sovelletaan peruskorjaustöihin, joiden rakennuslupahakemukset on jätetty [Publications
Office: please insert the exact date of the entry into force of this Regulation]
jälkeen. 
2. Kaikki monen asunnon uudisrakennukset,
joiden rakennuslupahakemukset on jätetty [Publications Office: please insert
the exact date of the entry into force of this Regulation] jälkeen, on
varustettava kiinteistön sisä- tai ulkopuolella sijaitsevalla
keskitinpisteellä, jonka kautta sähköisten viestintäverkkojen tarjoajat voivat
liittää verkkonsa nopeita yhteyksiä tukevaan kiinteistön infrastruktuuriin.
Tätä samaa velvoitetta sovelletaan monen asunnon kiinteistöjen
peruskorjaustöihin, joiden rakennuslupahakemukset on jätetty [Publications
Office: please insert the exact date of the entry into force of this Regulation]
jälkeen. 
3. Jäsenvaltiot voivat myöntää vapautuksia 1
ja 2 kohdassa säädetyistä velvoitteista tietyntyyppisille rakennuksille,
erityisesti omakotitaloille, tai peruskorjaustöille tapauksissa, joissa näiden
velvoitteiden täyttämisestä aiheutuvat kustannukset olisivat kohtuuttomat.
Tällaiset vapautukset on perusteltava asianmukaisesti. Intressitahoille on
annettava mahdollisuus esittää huomautuksensa vapautusluonnoksista
kohtuullisessa ajassa. Kaikki tällaiset vapautukset on ilmoitettava
komissiolle. 
8
artikla 
Käyttöoikeus
kiinteistön varustukseen 
1. Jokaisella yleisten viestintäverkkojen
tarjoajalla on oikeus liittää verkkonsa keskitinpisteeseen nopeita yhteyksiä
tukevan kiinteistön fyysisen infrastruktuurin käyttämiseksi omalla
kustannuksellaan ja sillä edellytyksellä, että yksityiseen omaisuuteen
kohdistuva vaikutus pidetään mahdollisimman vähäisenä. 
2. Jokaisella yleisten viestintäverkkojen
tarjoajalla on oikeus käyttää mahdollista olemassa olevaa nopeita yhteyksiä
tukevaa kiinteistön infrastruktuuria kohtuullisin ehdoin, jos kahdentaminen on
teknisesti mahdotonta tai taloudellisesti tehotonta. Kiinteistön fyysisen
infrastruktuurin käyttöoikeuden haltijan on myönnettävä käyttöoikeus
syrjimättömin ehdoin ja edellytyksin. 
3. Jos 1 tai 2 kohdassa tarkoitetusta
käyttöoikeudesta ei päästä yhteisymmärrykseen kahden kuukauden kuluessa
muodollisen käyttöoikeuspyynnön esittämisestä, kummalla tahansa osapuolella on
oikeus saattaa asia toimivaltaisen kansallisen riitojenratkaisuelimen
käsiteltäväksi, jotta voidaan arvioida, onko mainituissa kohdissa säädettyjä
vaatimuksia noudatettu. Tämän kansallisen riitojenratkaisuelimen on
suhteellisuusperiaate täysimääräisesti huomioon ottaen annettava sitova päätös
riidan ratkaisemiseksi mahdollisimman lyhyessä ajassa ja joka tapauksessa
kahden kuukauden kuluessa, sanotun kuitenkaan rajoittamatta osapuolten mahdollisuutta
saattaa asia tuomioistuimen ratkaistavaksi. 
4. Jos nopeita yhteyksiä tukevaa kiinteistön
infrastruktuuria ei ole käytettävissä, jokaisella yleisten viestintäverkkojen
tarjoajalla on oikeus liittää verkkolaitteistonsa nopean sähköisen
viestintäpalvelun tilaajan tiloihin tilaajan kanssa tehdyn sopimuksen
perusteella omalla kustannuksellaan ja sillä edellytyksellä, että yksityiseen
omaisuuteen kohdistuva vaikutus pidetään mahdollisimman vähäisenä. 
9 artikla
Toimivaltaiset elimet
1. Kansallisen sääntelyviranomaisen, joka
huolehtii direktiivin 2002/21/EY 20 artiklassa säädetyistä tehtävistä, on
toimittava 3 artiklan 4 kohdassa, 4 artiklan 9 kohdassa, 5 artiklan 4 kohdassa
ja 8 artiklan 3 kohdassa tarkoitettuna kansallisena riitojenratkaisuelimenä,
ellei jäsenvaltio nimeä tähän tehtävään muita toimivaltaisia elimiä. 
2. Mahdollisen muun kansallisen
riitojenratkaisuelimen, jonka jäsenvaltiot nimeävät 1 kohdan nojalla, on oltava
oikeudellisesti erillinen ja toiminnallisesti riippumaton kaikista
verkko-operaattoreista. Sillä on oltava valtuudet määrätä
verkko-operaattoreille asianmukaisia, tehokkaita, oikeasuhteisia ja varoittavia
seuraamuksia, jos riidan ratkaisupäätöksistä johtuvia velvoitteita rikotaan. 
3. Kansallisen sääntelyviranomaisen, joka
huolehtii direktiivin 2002/21/EY 20 artiklassa säädetyistä tehtävistä, on
hoidettava 4 ja 6 artiklassa tarkoitettuja keskitetyn tietopisteen tehtäviä,
ellei jäsenvaltio nimeä tähän tehtävään muita toimivaltaisia viranomaisia. 
4. Mahdollisella muulla keskitetyllä tietopisteellä,
jonka jäsenvaltiot nimeävät 3 kohdan nojalla, on oltava valtuudet määrätä
verkko-operaattoreille asianmukaisia, tehokkaita, oikeasuhteisia ja varoittavia
seuraamuksia, jos 4 artiklan 3 ja 8 kohdasta johtuvia velvoitteita rikotaan.
5. Jäsenvaltioiden on ilmoitettava komissiolle
kunkin tässä asetuksessa tarkoitettuja tehtäviä hoitamaan tämän artiklan
mukaisesti nimetyn toimivaltaisen elimen nimi viimeistään [Publications
Office: please insert the exact date: entry into force of this
Regulation] ja mahdolliset muutokset näissä tiedoissa ennen nimeämisen tai
muutoksen voimaantuloa. 
6. Tässä artiklassa tarkoitettujen
toimivaltaisten elinten päätöksiin on voitava hakea muutosta tuomioistuimessa
kansallisen lainsäädännön mukaisesti. 
10 artikla
Uudelleentarkastelu
Komissio antaa Euroopan parlamentille ja
neuvostolle viimeistään [Publications Office: please insert the exact date:
entry into force of this Regulation + 3 years] kertomuksen tämän
asetuksen täytäntöönpanosta. Kertomus sisältää yhteenvedon tässä asetuksessa
säädettyjen toimenpiteiden vaikutuksesta ja arvion edistymisestä sen
tavoitteiden saavuttamisessa.
11 artikla
Voimaantulo
Tämä asetus tulee voimaan
kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä.
Tämä asetus on kaikilta osiltaan
velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
[1]               Analysys
Mason, 2008, Analysys Mason 2012 Wik, 2008.
[2]               Analysys
Mason, 2012. Arvio perustuu seuraaviin oletuksiin: 25 % käyttöönotosta
toteutetaan nykyisissä kaapelikanavissa (säästöt 75 % pääomamenoista tässä
menoerässä), 10 % liittämällä verkkoon uusia asuinalueita ja ottamalla
infrastruktuuria käyttöön muiden operaattoreiden tai yleishyödyllisten
laitosten kanssa (säästöt 15–60 %) ja 5 % yhdistämällä verkkoon jo
kaapeloituja monen asunnon kiinteistöjä (säästöt 20–60 %). Lisäksi saadaan
sosiaalisia, ympäristö- ja taloudellisia hyötyjä.
[3]                      Arvio perustuu
Analysys Masonin and Tech4i2:n tekemän laajan tutkimuksen yhteydessä laadittuun
investointiskenaarioon (The socio-economic impact of bandwidth, 2013).
Tutkimuksen mukaan digitaalistrategian laajakaistatavoitteet saavutettaisiin
ainoastaan interventioskenaariossa, johon liittyisi merkittävä 211 miljardin
euron investointi seuraavan sukupolven liityntäverkkoihin. Potentiaaliset
säästöt on saatu soveltamalla mainittuja prosenttimääriä tähän summaan. 
[4]               Uusi
sisämarkkinastrategia, Mario Montin raportti Euroopan komission
puheenjohtajalle 9.5.2010.
[5]               Steps
towards a truly Internal Market for e-communications in the run-up to 2020,
Ecorys, TU Delft ja TNO, helmikuu 2012.
[6]               COM(2012)
573.
[7]               Booz
and Company, Maximising the impact of Digitalisation, 2012.
[8]               Komission
arvio perustuu kansallisiin tutkimuksiin (Liebenau, J., Atkinson, R., Karrberg,
P., Castro, D. ja Ezell, S., 2009, The UK Digital Road to Recovery; Katz
R.L. et al , 2009, The Impact of Broadband on Jobs and the German
Economy).
[9]               Unionin
tuomioistuin muistutti asiassa De Coster (C-17/00, Kok. 2001. s. I-9445,
kohta 37), että kaikessa palvelujen tarjoamisen vapauteen vaikuttavassa
paikallisessa johdetussa oikeudessa on noudatettava suhteellisuusperiaatetta.
Samaan lautasantenneja koskevaan kysymykseen liittyen komissio korosti
tiedonannossaan Euroopan yhteisön perustamissopimuksen 28 ja 49 artiklan
mukaisen tavaroiden ja palvelujen vapaan liikkuvuuden yleisten periaatteiden
soveltamisesta satelliittiantennien käytön alalla (KOM(2001) 351 lopullinen), että
vaikka kukin jäsenvaltio vastaa oman kansallisen lainsäädäntönsä mukaisesti
satelliittiantennien asennuksessa ja käytössä noudatettavista määräyksistä,
tiettyjen maiden kansalliset lait näyttäisivät kuitenkin vaikuttavan
vastaanottomahdollisuuksiin ja siten epäsuorasti satelliitin välityksellä
tapahtuvaan televisio- ja radio-ohjelmien sekä interaktiivisten palvelujen
(tietoyhteiskunnan palvelujen) levitykseen, joka on mitä suurimmassa määrin
rajat ylittävää. Näiden määräysten on oltava yhteensopivia perustamissopimuksen
perusperiaatteiden kanssa, joita ovat tavaroiden vapaa liikkuvuus ja palvelujen
vapaa liikkuvuus sisämarkkinoilla.
[10]             Euroopan
parlamentin ja neuvoston asetus (EY) N:o 2887/2000, annettu 18 päivänä
joulukuuta 2000, tilaajayhteyksien eriytetystä tarjoamisesta (EYVL L 336,
30.12.2000, s. 4).
[11]             Komission
tiedonanto Euroopan parlamentille, neuvostolle, Euroopan talous- ja
sosiaalikomitealle ja alueiden komitealle Euroopan digitaalistrategia
(KOM(2010) 245, 19.5.2010), erityisesti 2.4.1 kohta.
[12]             Eurooppa-neuvoston
päätelmät 1.–2. maaliskuuta 2012, EUCO 4/2/12, http://register.consilium.europa.eu/pdf/en/12/st00/st00004-re02.en12.pdf,
kohta 15.
[13]             Komission
tiedonanto Euroopan parlamentille, neuvostolle, Euroopan talous- ja
sosiaalikomitealle ja alueiden komitealle COM(2012) 573, 3.10.2012, avaintoimi
9.
[14]             Eurooppa-neuvoston
päätelmät 13.–14. joulukuuta 2012 (EUCO 205/12), http://www.consilium.europa.eu/uedocs/cms_Data/docs/pressdata/en/ec/134353.pdf,
kohta 17. 
[15]             Selvitys
julkisen kuulemisen tuloksista on tähän ehdotukseen liittyvässä
vaikutusarviointiraportissa (sen liitteenä I).
[16]             Ks. http://daa.ec.europa.eu/content/special/crowdsourcing
[17]             Deloitten
tekemään tutkimukseen perustuva selvitys, jossa tietoja on verrattu muihin
lähteisiin, on tähän ehdotukseen liittyvässä vaikutusarviointiraportissa (sen
liitteenä II).
[18]             Tämä
raportti on tähän ehdotukseen liittyvässä vaikutusarviointiraportissa (sen
liitteenä III).
[19]             Täydellinen
luettelo näistä lähteistä on vaikutusarviointiraportissa.
[20]             Vaikutustenarviointi
esitetään tämän ehdotuksen liitteenä.
[21]             Ks. asia
C-66/04, 45 kohta, ja asia C-217/04, 43 kohta.
[22]             Ks.
Analysys Masonin loppuraportti Euroopan komission tietoyhteiskunnan ja
viestinten pääosastolle Support for the preparation of an impact assessment
to accompany an EU initiative on reducing the costs of high-speed broadband
infrastructure deployment (SMART 2012/0013).
[23]             Ks. asia
C-217/04, 47 kohta.
[24]             Ks.
esimerkiksi sääntelyn parantamista koskevan direktiivin 2009/140/EY
johdanto-osan 8 kappale, puitedirektiivin johdanto-osan 22 kappale ja asetuksen
2887/2000/EY johdanto-osan 1 ja 4 kappale.
[25]             Ks. asia
272/83, kohdat 25 ja 27.
[26]             Euroopan
parlamentin päätöslauselma 14. kesäkuuta 2012 sisämarkkinoiden
toimenpidepaketista ja kasvun edistämistoimista (2012/2663(RSP)), kohta 10. 
[27]             EUVL C , s. .
[28]             EUVL C , s. .
[29]             KOM(2010)
245; katso myös digitaalistrategiakatsaus, COM
(2012) 784 final.
[30]             Eurooppa-neuvoston
päätelmät 13.–14. joulukuuta 2012, EUCO 205/12, kohta 17.
[31]             COM(2012)
573 final.
[32]             EYVL L 108, 24.4.2002, s. 33.
[33]             EYVL L 108, 24.4.2002, s. 21.
[34]             EYVL L 108, 24.4.2002, s. 7.
[35]             EYVL L 108, 24.4.2002, s. 51.
[36]             EYVL
L 249, 17.9.2002, s. 21.
[37]             EUVL L 108, 25.4.2007,
s. 1.
[38]             EUVL L 345, 31.12.2003,
s. 90.